ועדת הכספים, כנסת 23, פרוטוקול מספר 32, 2020-04-22 10:00

עודד פורר: אני שמח לפתוח את ישיבת ועדת הכספים.

עודד פורר: היום יום רביעי כ"ח בניסן התש"פ, 22 באפריל 2020.

עודד פורר: היינו אמורים לפתוח את הישיבה בנושא של התנהלות הבנקים והמדיניות בשל התפשטות נגיף הקורונה – נושא מאוד דחוף ומאוד חשוב שנוגע לכלל המשק – ממשקי הבית הפרטיים ועד המגזר העסקי.

עודד פורר: שוחחתי עם המפקחת חדווה ברג כמה פעמים לפני הדיון והיא גם הכינה הרבה מאוד חומר ומצגת מאוד מסודרת שהיא הייתה אמורה להעביר לנו.

עודד פורר: לצערי, לפנות בוקר אביה נפטר ומן הראוי היה לא לקיים שום דיון כשהיא לא נמצאת.

עודד פורר: אנחנו נדחה את הדיון לאחר שהיא תקום מהשבעה.

קריאה: או שתשלח סגנית שלה.

עודד פורר: כן, אבל את הפניות הפרטניות, ככל שיש – נמשיך ונעשה משהו רק בנושא פניות מול הפיקוח על הבנקים.

עודד פורר: אנחנו עוד נחשוב.

עודד פורר: אני גם אתייעץ עם חברי הוועדה מאוחר יותר היום מה אנחנו יכולים לעשות בתחילת השבוע הבא מול הבנקים בהקשר הזה.

עודד פורר: נכון שיש כאן דברים שהדעת לא סובלת וגם הזמן.

עודד פורר: כל יום יש לו משמעות.

עודד פורר: אנחנו נפתח את הדיון לפני שנתחיל את הנושא על סדר היום והצעות לסדר של חברי הכנסת.

עודד פורר: ראשונת הדוברים חברת הכנסת אורית פרקש הכהן ואחריה אופיר סופר.

אורית פרקש הכהן: בוקר טוב, אדוני היושב-ראש, יש לי הצעה לסדר מאוד דחופה.

אורית פרקש הכהן: כבר כמה שבועות אנחנו מלווים את הטיפול במשבר הכלכלי בנוגע למגזר העצמאים והעסקים הקטנים.

אורית פרקש הכהן: מה שאנחנו רואים זה שלא רק שנושא הקידום מתן המענקים לא מתקדם אלא רק אתה בעצמך העלית את התסכול הגדול שלנו מזה שתיקון המענק לא הובא לאישורנו.

אורית פרקש הכהן: בעניין הזה אני רוצה לעדכן אותך שאתמול הוגש בג"ץ מטעם רואי החשבון לבית המשפט הגבוה לצדק שמבקש דבר מאוד בסיסי.

אורית פרקש הכהן: כרגע, מבחינת המדינה אנחנו במצב שלא יעלה על הדעת מבחינת המגזר העסקי והעסקים הקטנים.

אורית פרקש הכהן: עד מחר צריכים לשלם ניכויים לעובדים; ב-27 באפריל המגזר העסקי צריך לשלם מע"מ – הדברים האלה לא נדחו להם בפעם הזאת.

אורית פרקש הכהן: הם לא קיבלו שום מענה, כאשר מצד אחד אפילו 40 אלף ההלוואות שלהם, הבקשות שלהם למענקים נענו בקול ענות חלושה של 1,900 הלוואות ובצד של המענקים שלהם לא השלמנו את הסדרת הטיפול בפטור המלא שלהם מארנונות וגם לא טיפלנו במענק בפעימה השנייה שהם קיבלו.

אורית פרקש הכהן: כלומר יש לנו מאות אלפי אנשים שמייצגים משפחות רבות עם מיליון אזרחים שרק נדרשים להכניס את היד לכיס, ומהצד השני של התכנית הממשלתית כביכול לא קיבלו שקל.

אורית פרקש הכהן: קיבלו פעימה אחת, הפעימה השנייה לא מתקדמת.

אורית פרקש הכהן: אני לא מבינה.

אורית פרקש הכהן: ניסיתי לתפוס לפני הדיון הזה את מנהל רשות המיסים.

אורית פרקש הכהן: אני מבקשת שננצל את העובדה שהדיון על הבנקים נדחה ופשוט ננסה להעלות על הקו את רשות המסים כמו שאתה עושה במנהג החשוב שלך שאתה מבקש מהפקידים לבדוק.

אורית פרקש הכהן: לא יעלה על הדעת – ואני באמת תומכת בג"ץ הזה בכל כוחי – ההתנהלות הממשלתית היא לא סבירה.

אורית פרקש הכהן: אי אפשר רק לקחת ביד אחת וביד השנייה לנוח ולשבת בצד שצריך לתת את המענקים בפעימה השנייה.

אורית פרקש הכהן: לא רק שלא נתנו אותם, גם לא תיקנו את התקלות שמי כמוך יודע שסיכמנו שיתוקנו.

אורית פרקש הכהן: פשוט מצב שלא יעלה על הדעת.

אורית פרקש הכהן: אני מבקשת שברגע זה נעלה את מנהל רשות המסים על הקו.

עודד פורר: תודה.

אורית פרקש הכהן: אבל מה עם המענקים?

עודד פורר: לגבי המענקים – אני יודע שבמשרד האוצר עושים כל מאמץ לנסות להגיע לתכנית שלא תצטרך לעבור את ועדת הכספים.

עודד פורר: כנראה, הם מאוד חוששים למרות שכל מה שהביא לפה משרד האוצר עבר פה אחד.

ניר ברקת: לא רק עבר.

ניר ברקת: הכול אושר.

עודד פורר: נכון.

עודד פורר: הם צריכים להבין אחרי שנה שעבדו בלי כנסת שיש כנסת בישראל, והיא מתפקדת.

עודד פורר: מה לעשות, גם כמי שהיה חבר קואליציה וגם כמי שהיה חבר אופוזיציה תמיד ועדת הכספים השפיעה על הצעות שהגיעו אליה.

עודד פורר: אני מאיץ בממשלה שהעניין הזה יגיע כי הניסיון שלהם להתחמק מחקיקה רק מושך עוד זמן כשבסוף הם יהיו חייבים להעביר חקיקה.

עודד פורר: כי אין מה לעשות, יש דברים שצריכים לעבור בחקיקה, ואחד מהם זה המענקים האלה.

עודד פורר: אני יודע שהכול מוכן, והם רק מחפשים עכשיו את כל הטריקים איך לא להביא את זה לפה.

אופיר סופר: התפרסם היום לגבי החקיקה של מה שעשינו השבוע?

עודד פורר: על הארנונה?

אופיר סופר: כן.

עודד פורר: זה הסעיף הבא.

עודד פורר: גם אורית התייחסה אליו ואני רוצה לענות.

אורית פרקש הכהן: אבל פשוט לעכב בינתיים - -

עודד פורר: אין לי מה לעכב - -

אורית פרקש הכהן: - - את התשלומים לרשות המסים.

אורית פרקש הכהן: תתכבדו, תגמרו את כל החבילה ותגישו אותה.

עודד פורר: אין כרגע – וזאת הטענה שלי לממשלה כבר תקופה ארוכה שהצגתי אותה בקול חזק: בתקופה כזאת היינו צריכים לטבוע בבקשות של הממשלה לחקיקה ולתיקוני חקיקה.

עודד פורר: על שולחן ועדת הכספים לא מונחת שום הצעת חוק, שום תיקון חקיקה, שום תקנה שאנחנו צריכים לאשר – שום דבר לא מונח כאן.

עודד פורר: אז אני אפילו לא יכול לעכב להם כי הם מעוכבים בעצמם, זה הצער.

עודד פורר: בנושא הארנונה – שזה כן נושא שהונח על שולחן ועדת הכספים.

עודד פורר: אנחנו אישרנו את זה בערב יום השואה.

עודד פורר: חברים נשארו פה ממש עד הדקה ה-90 כדי לאשר את זה.

עודד פורר: אתם יודעים את זה, נשארתם פה.

עודד פורר: הגשתי רביזיה.

עודד פורר: ואנחנו נראה בתקנות שההנחה היא לשלושה חודשים.

עודד פורר: אתמול שלחו אליי ממשרד האוצר את התקנות שעליהן עומד לחתום השר דרעי.

עודד פורר: בתקנות מופיע שההנחה היא שיינתן פטור מלא של מאה אחוז מ- 1 במרץ עד 31 במאי.

עודד פורר: בגלל שזה תקנות - -

אורית פרקש הכהן: הן דורשות אישור שלנו?

עודד פורר: לא.

עודד פורר: בגלל שזה תקנות ולא חקיקה- -

עודד פורר: לא.

עודד פורר: בגלל שזה תקנות ולא חקיקה החוק קובע שמי שקובע את המהלכים האלה זאת רק הרשות המקומית.

עודד פורר: לכן הוכנס שם גם סעיף ב' שאומר שרשות מקומית שרוצה לפרוס את זה על פני כל השנה – כלומר לתת 25% על פני כל השנה – צריכה לכנס את מועצת העיר תוך עשרה ימים מיום פרסום התקנות ולהצביע במועצת העיר על כך שהיא לא עושה את זה בפטור לשלושה חודשים, אלא על כל השנה.

עודד פורר: אני לא רואה ראש רשות שיעשה בתקופה הציבורית הזאת אירוע כזה.

עודד פורר: יש כאן כמה שהיו ראשי רשויות והם יודעים שאף ראש רשות, שיש לו מה שנקרא קצת בין האוזניים, לא יעשה אירוע כזה.

אורית פרקש הכהן: שלא יקבלו גם את המענק.

עודד פורר: אני אגיד יותר מזה – אם הוא יעשה אירוע כזה – וזאת גם ההתחייבות של האוצר – הוא יראה את הכסף בסוף השנה.

עודד פורר: כי הרי בסוף אנחנו אישרנו שהם מקבלים שקל לשקל.

עודד פורר: הם מקבלים את הכסף כנגד הפטור.

עודד פורר: אז אם הוא ייתן את הפטור רק על פני כל השנה הוא גם יראה את הכסף בסוף השנה.

אופיר סופר: אז אין פער בין מה שאישרנו לבין מה שיבוצע.

עודד פורר: לא, מה שיבוצע זה מה שאנחנו דרשנו.

אופיר סופר: בגל"צ או ברשת ב' היה דיווח שיש כביכול פער בין מה שאישרנו בוועדת הכספים - -

עודד פורר: לא.

עודד פורר: בעניין הזה, אני אומר לכם, אין פער מבחינתנו.

עודד פורר: לכן אני מסיר את הרביזיה ואנחנו נצביע היום בקריאה שנייה ושלישית על החוק הזה.

אורית פרקש הכהן: למה לא מתנים בצורה מפורשת את מתן המענק מקרן הניקיון לרשויות המקומיות בכך שהן ייתנו פטור מלא מארנונה, לא פרוס ולא כלום, לעסקים שבשטחן?

עודד פורר: אורית, זה בדיוק מה שהיה בדיון ולכן הוגשה הרביזיה כדי לראות את התקנות.

עודד פורר: והתקנות הן כאלה שמכריחות אותן לתת פטור מלא.

עודד פורר: מי שבכל זאת יכנס את מועצת העיר ויצליח לגבש רוב במועצת העיר לעניין הזה – אני לא חושב שיש כזה – לא יקבל את הכסף.

עודד פורר: זאת גם ההתחייבות של משרד האוצר.

ניר ברקת: קיבלתי פנייה מאנשים שטוענים שיש שם סעיף שאומר שמי שלא יקבל פטור זה עסקים חיוניים.

ניר ברקת: אבל יש עסקים חיוניים שהיו סגורים ולא היו חיוניים.

ניר ברקת: אז, לדעתי, צריך להכניס לשם עוד תיקון קל שבפועל גם אם הענף היה נחשב חיוני אבל - -

עודד פורר: אני אדבר על זה עם משרד הפנים.

עודד פורר: חבר הכנסת אופיר סופר ואחר כך חבר הכנסת קרעי.

עודד פורר: אני מבקש מהחברים לקצר.

עודד פורר: ב-11:00 אנחנו חייבים לסיים את הדיון.

אופיר סופר: בוקר טוב, אדוני היושב-ראש, אני מבקש להעלות נושא שהעלינו אותו בצורה כללית פעם אחת – המגזר השלישי.

אופיר סופר: אבל אני מבקש להעלות אותו בצורה יותר פרטנית כי אני מקבל פניות מעמותות בעניין הזה.

אופיר סופר: עמותות הן חלק מהמגזר, מהמשק.

אופיר סופר: דבר יותר מרכזי – הן עושות פעולות הכרחיות שהיה ראוי שמדינת ישראל תעשה אותן לא פעם.

אופיר סופר: אלה פעולות שקשורות לרווחה, לנוער בסיכון, לאלימות במשפחה שגם הולכות ומתעצמות בימים אלה.

אופיר סופר: העמותות קורסות כי בדרך כלל הן נתמכות על-ידי הממשלה, ולא תמיד התמיכות האלה מסודרות ובטח אחרי ששנה שלמה אנחנו ברצף של בחירות, וכמובן היעדר התמיכה הפילנתרופית בימים אלה כיוון שכל העולם בקריסה.

אופיר סופר: בסופו של יום כשמנהל העמותה צריך לחתום על המשכורת הוא צריך גם להפריש 7% מס על העובדים.

אופיר סופר: אני מבקש שיתקיים דיון על זה עם מנהל רשות המסים או מי שנכון שיהיה בדיון כזה.

עודד פורר: תודה.

עודד פורר: חבר הכנסת קרעי ואחריו חבר הכנסת ביטון, בבקשה.

שלמה קרעי: תודה, אדוני היושב-ראש.

שלמה קרעי: ראשית אני משתתף בצערה של המפקחת על הבנקים על מות אביה.

שלמה קרעי: אדוני היושב-ראש, לדעתי, אי אפשר לחכות יותר, לצערי.

שלמה קרעי: הנושא של הבנקים יהיה קריטי וחשוב לכלל המשק, כפי שאמרת.

שלמה קרעי: אני ממליץ להזמין את סגנית המפקחת או את נגיד בנק ישראל שיבוא להשיב לנו לדברים האלה.

שלמה קרעי: יש מספר נקודות עיקריות שחייבים לקבל עליהן מענה, ולדרוש שבנק ישראל יתערב בדחיפות.

שלמה קרעי: הנושא הראשון זה העלות הריבית המופרכות גם על הלוואות וגם על מסגרות אשראי.

שלמה קרעי: המדינה באמצעות בנק ישראל נתנה 5 מיליארד שקל בריבית אפסית קבועה לשלוש שנים של 0.1% כדי שזה ישורשר הלאה למשקי הבית ולעסקים הקטנים.

שלמה קרעי: אבל לא קורה שום דבר – הריביות רק עולות.

שלמה קרעי: שופכים כסף על חשבון הציבור בלי לוודא שהמטרה מתממשת בנקודת הקצה.

שלמה קרעי: נקודה שנייה – אני שמח שמספר ההלוואות שאושרו עלה ל-15% אבל זה לא מספיק, ושנית, אני מוכן להמר - -

עודד פורר: זה לא 15%.

עודד פורר: זה מהמספר שאנחנו יודעים שהיה.

עודד פורר: אני מניח שזה סדר גודל של 10%, להערכתי.

שלמה קרעי: בין 10%-15% אבל בכל זאת זה לא מספיק, ושנית אני מוכן להמר שחלק הארי ניתן לעסקים הגדולים או ליציבים ביותר מבין הקטנים והבינוניים שלא צריכים בכלל את ערבות המדינה.

שלמה קרעי: כאשר המטרה של הקרן שהיא ערבות מדינה לאלה שזקוקים לכסף וצריך ערבות בשביל זה, לא מקבלים שום דבר.

שלמה קרעי: במקביל המון בקשות של משקי בית ועסקים קטנים לדחיית תשלומי הלוואות לא נענות מכל מיני סיבות, כמו למשל, שהבנקים אומרים שאי אפשר לדחות תשלומי הלוואות שיש ערב על ההלוואה.

שלמה קרעי: לא דוחים תשלומי הלוואות כאלה.

שלמה קרעי: למה?

שלמה קרעי: ככה.

שלמה קרעי: או כל מיני דחיות אחרות בתנאים משתנים מבנקים לבנקים.

שלמה קרעי: הפיקוח על הבנקים רק שולח מכתב וולונטרי כזה שהוא מתחנן שיגלו רגישות אבל לא עושה, לטעמי, את עבודת הפיקוח וההנחיה שהוא צריך לעשות בתקופת המשבר הזאת.

שלמה קרעי: בעניין תשלומי דחיית תשלומי הלוואות הגשנו הצעת חוק דחופה שתאלץ את הבנקים בלית ברירה לדחיית תשלומי הלוואות של עד חצי שנה באותם תנאי הלוואה לתום תקופת ההלוואה.

שלמה קרעי: ההצעה הזאת קיבלה פ' ביום שני.

שלמה קרעי: הגשנו בקשה לפטור מחובת הנחה, ואנחנו נקדם אותה ביוזמה משותפת עם שר הכלכלה ועם עוד חברים כאן מוועדת הכספים ואחרים.

שלמה קרעי: נקדם אותה וניתן את הפלסטר הזה לשבועות הקרובים שאנחנו נשארים ללא מענה.

שלמה קרעי: תודה.

עודד פורר: תודה, חבר הכנסת קרעי.

עודד פורר: אני שוחחתי עם שר הכלכלה על הצעת החוק הזאת.

עודד פורר: התחייבתי שברגע שהיא תגיע אנחנו נקדם אותה הכי מהר שאפשר.

עודד פורר: הכדור נמצא כרגע אצלך כדי שיהיה פטור מחובת הנחה.

שלמה קרעי: אבי ניסנקורן הבטיח שהוא דואג לזה.

עודד פורר: אחרי קריאה טרומית אפשר להוריד את זה מיד לוועדה.

עודד פורר: מבחינתנו אפשר לגמור את הצעת החוק הזאת ביום אחד, לפחות מבחינתי ברמת הוועדה.

שלמה קרעי: מצוין.

שלמה קרעי: תודה, אדוני.

עודד פורר: חבר הכנסת מיכאל ביטון ואחריו חבר הכנסת ניר ברקת.

מיכאל ביטון: הדבר הראשון שאני מקבל עליו הרבה פניות זה על אנשים ששוכרים נכסים ויש להם עסק.

מיכאל ביטון: לפעמים הנכסים הללו נמצאים במקומות מניבים והעלויות יקרות.

מיכאל ביטון: למשל, אישה שיש לה גני ילדים והיא שוכרת בניין מויצ"ו כגן פרטי.

מיכאל ביטון: עכשיו יש לה אפס הכנסות אבל הבניין הוא בניין ציבורי גדול כי זה הדרישות של המדינה לגן והתקנון, וזה עולה לה 12 אלף שקלים בחודש, רק השכירות.

מיכאל ביטון: וויצ"ו דורשת את השכירות, לא מעניין אותה שאין לה גן.

מיכאל ביטון: אגב, זה מלכ"ר אז אני מתפלא על אותו מלכ"ר שאין לו רגישות כלפי אותה אישה ששוכרת מהם את הבניין לגן ילדים שזה מטרה ציבורית.

מיכאל ביטון: אנחנו צריכים לחשוב על דרך לשפות מקרים שבהם שכר הדירה או שכר הנכס מפעילות העסק הוא דרמטי שהנושים רוצים את הכסף.

עודד פורר: ברור.

מיכאל ביטון: ורק הדרישה הזאת פוגעת בהם.

מיכאל ביטון: שנית, אני מתחבר לחבר הכנסת אופיר סופר.

מיכאל ביטון: מהיום הראשון אני מתריע על היחס למגזר השלישי.

מיכאל ביטון: אני מרגיש שהם רוצים שנביא לאוצר אלף עמותות להפגנה בשבוע הבא - -

עודד פורר: כנראה, זאת הדרך.

מיכאל ביטון: - - כי לא הולך בטוב.

מיכאל ביטון: הם הבטיחו 200 מיליון שקל מענקים – לא זז - -

עודד פורר: שום דבר.

מיכאל ביטון: - - הם הבטיחו שיטפלו בדחיית תשלומי מס שכר שזה 7%, אפשרו לדחות את המע"מ; ומס שכר ועמותה שהיא פחות עשירה – לא מאפשרים דחיית תשלומים.

מיכאל ביטון: אלה מרכיבים שצריך להיאבק עליהם.

מיכאל ביטון: באשר לנושא שאתה העלית – כמות הבקשות להלוואות של המגזר העסקי מול הביצוע הדל והלא משמעותי זה חרפה.

מיכאל ביטון: אני אסביר למה.

מיכאל ביטון: אחד המאבקים בקורונה זה להגיב מהר.

מיכאל ביטון: וכשראש הממשלה מחליט לתת 500 שקל לכל ילד ואנחנו תוך יומיים בוועדה גומרים את זה ותוך יומיים זה מבוצע בביטוח הלאומי במאה אחוז כיסוי או כל מענק שהוחלט עליו בחל"ת או בדמי אבטלה – הכול מבוצע במאה אחוז תוך יומיים שלושה.

מיכאל ביטון: והאוצר כבר חודש מעמיד הלוואות לעסקים ואין מימון.

מיכאל ביטון: זה מצב חירום.

מיכאל ביטון: לדעתי, אנחנו צריכים להציב להם יעד שבתוך ארבעה ימים יהיו 60% מההלוואות האלה בביצוע ולהגיע לפה לעבודה אינטנסיבית.

מיכאל ביטון: כי לא ייתכן שיש כלי שלא עושה את העבודה שלו.

מיכאל ביטון: ואז רואים את התמונות.

עודד פורר: אני חוזר ואומר – הסיפור של ההלוואות לא יעשה את העבודה שלו עד שהמדינה לא תכניס את היד לכיס ותשים ערבות מדינה בהיקפים גבוהים יותר.

מיכאל ביטון: נקודה אחרונה - -

ניר ברקת: - - - סיוע ישיר לעסקים בסיכון גבוה.

ניר ברקת: אחרת לא ייתנו להם את הסיוע.

מיכאל ביטון: פנינו קבוצת חברי כנסת אל המפקחת על הבנקים שאנחנו שולחים לה ניחומים והתרענו על העלאת הריבית של המשכנתאות.

מיכאל ביטון: ואז אני קיבלתי תשובות שזה לא באמת עולה.

מיכאל ביטון: אני ביקשתי עבודת מחקר, ומונחת לפניי טיוטה שלה מה-מ.מ.מ בכנסת שמראה בבירור שהעלויות של המשכנתאות עולות בבנקים בניגוד למצב של הריבית במשק שנשארת יציבה.

שלמה קרעי: ירדה.

מיכאל ביטון: אפילו ירדה.

מיכאל ביטון: זה חמור מאוד שהבנקים לא נותנים כתף במשכנתאות.

מיכאל ביטון: עוד דבר שהבטחתי לי היושב-ראש, זה לדאוג שתהיה תקנה או מסלול שאין בנק שנותן הלוואה שיש לו בתנאים הטובים שלו לפני ההלוואות שיש למדינה לתת בערבויות שלה.

עודד פורר: תודה.

מיכאל ביטון: את זה לא עשינו, היושב-ראש.

עודד פורר: תודה, חבר הכנסת ביטון.

עודד פורר: חבר הכנסת ניר ברקת.

ניר ברקת: אני כבר - - -

עודד פורר: אמרת.

עודד פורר: חבר הכנסת שחאדה ואחריו חבר הכנסת מיקי לוי.

סמי אבו שחאדה: יש משהו שאני לא מצליח להבין.

סמי אבו שחאדה: אנחנו מדברים על המון דברים ומקבלים הבטחות שהדברים יתקדמו ואז אנחנו חוזרים להזכיר את אותן בעיות.

סמי אבו שחאדה: לפני כמה ישיבות דיברנו על נושא הגנים הפרטיים.

סמי אבו שחאדה: אלה נפגעו בכמה רמות.

סמי אבו שחאדה: אחת הפגיעות היא שההורים, בצדק, לא רצו לשלם לגן כי הם לא קיבלו שירותים של גן.

סמי אבו שחאדה: המדינה סגרה את הגנים ואז ההורים לא משלמים וההוצאות של הגנים הפרטיים עלו באופן דרמטי וההכנסות גם ירדו באופן דרמטי.

סמי אבו שחאדה: לא יודעים מה לעשות.

סמי אבו שחאדה: אנחנו צריכים, לפחות, לחשוב על פתרון כלשהו בעניין הזה לעזור להם בתקופה שהגן נסגר, להוריד את ההוצאות - -

עודד פורר: ברור.

סמי אבו שחאדה: - - איכשהו לחשוב על הגנים הפרטיים.

סמי אבו שחאדה: דבר שני – הדחייה של התשלומים שהזכרנו כאן המון פעמים.

סמי אבו שחאדה: אז מקבלים כל הזמן פניות גם מרואי החשבון וגם מבעלי העסקים - -

עודד פורר: ברור, ברור.

סמי אבו שחאדה: - - כי הדבר הזה גם לא כל כך ברור להם.

סמי אבו שחאדה: הדבר השלישי זה גם דבר שצריך לבדוק אותו.

סמי אבו שחאדה: בכל מיני מקומות בעולם הוכרז על הקורונה כאסון, ואז בחקיקה במדינות האלה יש לזה משמעות כלכלית.

סמי אבו שחאדה: חברות הביטוח בארץ מכירות באסון טבע והן ביטחו חלק גדול מהעסקים על הסגירה שלהם בתקופה של אסון טבע.

סמי אבו שחאדה: השאלה היא אם אנחנו יכולים לתחום את התקופה הזאת של הקורונה יש לזה משמעות כלכלית.

סמי אבו שחאדה: חברות הביטוח בארץ מכירות באסון טבע.

סמי אבו שחאדה: השאלה אם אנחנו יכולים להגדיר את התקופה הזאת כאסון טבע כי אז אולי חברות הביטוח יצילו חלק מהעסקים שיכולים להיסגר.

עודד פורר: תודה.

עודד פורר: חבר הכנסת מיקי לוי ואחריו חברת הכנסת מיכל שיר.

מיקי לוי: תודה רבה, אדוני היושב-ראש, אני משתתף בצערה של הממונה על הבנקים על לכתו של אביה.

מיקי לוי: אבל, עם כל הכבוד והצער, יכלה להיכנס לנעליה סגניתה עודדה שאני עובד איתה שבע שנים וחצי.

מיקי לוי: היא שולטת בחומר.

מיקי לוי: אנחנו לא נחכה, עם כל הכבוד, עד שהיא תחזור לעבודתה.

מיקי לוי: אני מבקש שהוועדה תדרוש שמולנו מחר בבוקר יעלו נציגיה או סגניתה של הממונה על הבנקים.

מיקי לוי: יש כאן דברים דחופים.

מיקי לוי: לא יכול להיות שנחכה עכשיו שבעה-שמונה ימים.

מיקי לוי: זה לא יכול להיות.

אורית פרקש הכהן: גם רשות המסים.

מיקי לוי: אני מבקש שתצא קריאה מהוועדה.

מיכל שיר סגמן: ונציגי הבנקים.

מיכל שיר סגמן: לא רע בכלל שהם יגיעו לכאן בעצמם.

מיקי לוי: הלוואי.

מיקי לוי: אני לא יודע אם האיסור הזה הורד.

מיכל שיר סגמן: יושבי-ראש הבנקים לא יכולים להגיע לשיחת זום?

עודד פורר: אני בטוח שלמנהלי הבנקים יש זום.

מיקי לוי: יש כאן דברים מאוד דחופים.

מיקי לוי: אז אני מבקש שתצא קריאה מהוועדה ותקבעו דיון דחוף בהשתתפות סגניתה.

מיקי לוי: אנחנו פשוט מוצפים בבעיות של העצמאים.

עודד פורר: חד-משמעית.

עודד פורר: צודק, חבר הכנסת לוי.

מיקי לוי: אני לא הצלחתי להגיע לסיכום עם הסגן של החשב הכללי באוצר על הורדת המגבלה של מייצגים לחמישה קייסים.

עודד פורר: מה זאת אומר לא הגעת?

עודד פורר: החשב הכללי אמר פה שאין מגבלה כזאת.

מיקי לוי: אבל לא הורידו את זה.

מיקי לוי: הם עכשיו מסבירים לי למה לא כדאי כי זה ייצור פקק.

מיקי לוי: אז עכשיו באים מיוצגים - -

עודד פורר: אני פשוט לא מצליח להבין את העניין הזה.

מיקי לוי: - - שנגיד נמצאים במשרד רואה החשבון של שלמה, ולשלמה יש 200 מיוצגים אז הוא עושה חמישה וכל ה-195 הולכים לחפש מישהו אחר.

מיקי לוי: תאמין לי, ניסיתי למלא את הטפסים – זה לא פשוט גם למי שמצוי בזה.

מיקי לוי: מבקשים אובליגו של 2018 ואומרים לי, זה הבנקים.

מיקי לוי: אתם יודעים מה זה אובליגו של 2018?

מיקי לוי: זה טירוף.

עודד פורר: תודה.

מיקי לוי: רגע, יש לי מלא.

עודד פורר: מיקי, אבל זה לא הדיון.

עודד פורר: בסדר, הצעה לסדר.

עודד פורר: ב-11:00 אנחנו צריכים לסיים את הדיון.

מיקי לוי: זה לא משהו אישי שלי.

מיקי לוי: אתה יודע מה, הדבר הכי חשוב שצריך לצאת מהוועדה בכתב זה שאם אני מגיש בקשה לבנק הפועלים שבו מתנהל החשבון שלי, ובנק הפועלים אינו מאשר, עד שהוא לא מוריד את הבקשה שלי אני לא יכול לגשת לבנק אחר.

מיכל שיר סגמן: 45 יום.

עודד פורר: חברים, זה לא הנושא של הדיון.

מיקי לוי: 45 יום - - -

עודד פורר: תודה, חבר הכנסת לוי.

עודד פורר: חברת הכנסת מיכל שיר, בבקשה.

מיכל שיר סגמן: תודה.

מיכל שיר סגמן: הבנקים חושבים שזה רשות ולא חובה, שהם אולי לא חלק ממשק לשעת חירום.

מיכל שיר סגמן: תדמיינו לכם סיטואציה שמדינת ישראל נכנסת למלחמה וחברת פלאפון מודיעה שהיא לא מרשה לעובדים שלה לצאת ולתקן את האנטנות כי זה מסוכן מדי; או בתי החולים אומרים, אנחנו לא נטפל בחולה כזה או אחר כי הוא מסוכן מדי.

מיכל שיר סגמן: יש תפקיד חד וברור לעסקים במשק לשעת חירום.

מיכל שיר סגמן: הבנקים הם חלק מזה.

מיכל שיר סגמן: הם כרגע ממשיכים להתנהל בתוך מודל עסקי רגיל והם לא מוכנים לקחת סיכונים.

מיכל שיר סגמן: נכון, המדינה בינתיים נתנה להם את מה שהם רצו.

מיכל שיר סגמן: ביקשו מבנק ישראל להעלות את הלימת ההון – קיבלו; חברים, זה מעלה להם את המנייה.

מיכל שיר סגמן: הם עושים רווחים הרבה יותר גדולים ממה שהם עשו לפני תקופת הקורונה.

עודד פורר: ברור, ברור.

מיכל שיר סגמן: אני הגשתי הצעת חוק, ואני מבקשת מכולכם להצטרף אליה.

מיכל שיר סגמן: הצעת החוק מכריחה את הבנקים לעמוד במכסה.

מיכל שיר סגמן: הם חושבים שזאת רשות והם חושבים שהם עושים טובה.

מיכל שיר סגמן: זאת לא טובה, חברים.

מיכל שיר סגמן: זה חלק מהחובה שלהם.

מיכל שיר סגמן: אם הם לא עושים את זה ברשותם החופשית הגיע הזמן לתת להם מכסה.

מיכל שיר סגמן: הם יהיו חייבים לעמוד במכסה.

מיכל שיר סגמן: אם זה לא יקרה – כן, הגיע הזמן לסנקציות.

עודד פורר: תודה.

עודד פורר: חברת הכנסת שיר, אני מציע שכמו חבר הכנסת קרעי תבקשי פטור מחובת הנחה על הצעת החוק שלך.

עודד פורר: חשוב שיהיו כמה הצעות חוק שיונחו על העניין.

עודד פורר: גם לי יש הצעה לסדר פרטית בנושא הגנים הפרטיים.

עודד פורר: אנחנו סובלים מזה כהורים, למי שיש לו ילדים בגן פרטי.

עודד פורר: לי אין בגן פרטי, הבת שלי כבר בת שלוש וחצי אבל עד לא מזמן הייתי שם.

עודד פורר: בחלק מהפעמים שני ההורים נדרשים לצאת לעבודה.

עודד פורר: כך שאם זה מורים הם צריכים ללמד בזום.

עודד פורר: איך מורה מלמד כשהילד לא במסגרת?

עודד פורר: אני לא יודע איך זה.

מיכל שיר סגמן: אני עושה משמרות עם בעלי.

עודד פורר: שנית, זה מגזר שאי אפשר להרוג אותו.

עודד פורר: כי אם המגזר הזה ימות אי אפשר יהיה להחזיר את המשק לפעילות.

שלמה קרעי: אתה מדבר על משפחתונים, אדוני היושב-ראש.

עודד פורר: למשפחתונים נתנו איזשהו היתר אז במקום חמישה, שלושה.

עודד פורר: אבל בסוף מדברים על קבוצה גדולה.

עודד פורר: אני רוצה לתת לשני אנשים להציג את הנושא הזה בשתי דקות כל אחד.

עודד פורר: אביר קרע מהמחאה בחוץ נמצא איתנו?

עודד פורר: לא.

עודד פורר: שולמית ביסמנובסקי נמצאת?

אורית פרקש הכהן: אני רוצה להוסיף משהו למה שנאמר.

עודד פורר: אני לא פותח את זה לדיון.

עודד פורר: זה לא הדיון, סליחה.

אורית פרקש הכהן: להוסיף משהו - -

עודד פורר: בסדר, כל אחד רוצה להוסיף משהו וזה רבע שעה.

עודד פורר: אין טעם.

עודד פורר: אנחנו נמשיך את המשך הדיון.

עודד פורר: המחאה שלהם נמצאת בחוץ.

עודד פורר: אני בהחלט הולך לקיים דיון ייעודי על נושא הגנים בוועדה כי הוא גם קריטי להחזרת המשק לפעילות.

עודד פורר: זה לא רק הפגיעה בגנים עצמם אלא גם החזרת המשק לפעילות.

עודד פורר: אני רוצה להתחיל את הדיון בנושא התיירות.

עודד פורר: ב- 11:00 מתחילה המליאה ואנחנו מאוד מוגבלים בזמן.

עודד פורר: יש פה גם עיריית אילת וביקשתי גם להוסיף את טבריה שהיא עיר תיירות שנפגעת מאוד.

עודד פורר: אתמול דיברה איתי ראש העיר נתניה וגם היא תדבר בדיון כי זאת גם עיר שסובלת בגלל עניין התיירות.

עודד פורר: אבל הדיון בראש ובראשונה מתמקד בעיר אילת שנפגעת מאוד.

עודד פורר: אנחנו ניתן קודם לראשי הערים לדבר, אחר כך משרדי הממשלה ואחר כך נפתח את הדיון.

עודד פורר: ראש העיר אילת מאיר יצחק הלוי נמצא אתנו?

עודד פורר: כן.

עודד פורר: נמצא אתנו.

עודד פורר: מאיר, בוקר טוב.

עודד פורר: אנחנו פותחים את הדיון עם הצגה שלך של הנושא.

עודד פורר: תנסה לעשות אותה כמה שיותר בקצרה כי אנחנו מאוד מוגבלים בזמן בגלל המליאה.

עודד פורר: היה פרסום ששרת הספורט ביקשה להעביר את טורניר ליגת העל לאילת כדי לפתור את העניין הזה וגם כדי לסייע לעיר אילת.

עודד פורר: הייתי שמח לדעת, גם בגלל פרסום שראיתי היום, האם יש לכם מתקן שיכול בכלל לארח את ליגת העל או שלזה שרת הספורט לא דאגה לזה בחמש השנים האחרונות?

עודד פורר: אז, בדבריך, אשמח שתתייחס גם לעניין הזה.

מאיר יצחק הלוי: אני אשתדל לדבר בקצרה למרות שהנושא ארוך, כבד וקשה.

מאיר יצחק הלוי: נמצא אתי גם סגן ממלא מקום ראש העיר אלי לנקרי שישלים.

עודד פורר: יותר מתשתדל – יש לך 10 דקות לעניין.

מאיר יצחק הלוי: אז אני אשתדל לעשות את זה מהר.

מאיר יצחק הלוי: אני רוצה להתחיל במה שמאוד ברור לנו שהעיר אילת מושתתת על תעשיית התיירות ו-80% מכלכלתה מושתת על התעשייה הזאת, ובעקבות משבר קורונה קרסה, ואיתה העיר קרסה.

מאיר יצחק הלוי: אני שם פה ארבעה סימני קריאה.

מאיר יצחק הלוי: אני רוצה שיהיה ברור – אני אומר את זה לך, אדוני היושב-ראש, ולחברי הכנסת ולכל מי שמאזין לי שנכון לרגע זה ב- 80% מבתי האב בעיר אילת נמצא מובטל אחד או איש שאינו עובד.

מאיר יצחק הלוי: אתמול התעדכנתי משירות התעסוקה שקרוב ל- 30% מבתי האב באילת שני המפרנסים אינם עובדים.

מאיר יצחק הלוי: ברר לכם שזה מעשה כאוטי, בלתי אפשרי שמרסק את העיר אילת ואם לא נעשה מעשים מהירים העיר הזאת תהיה עיר שהבוס שלה יהיה מאיר שפיגלר, מנכ"ל המוסד לביטוח לאומי.

מאיר יצחק הלוי: לצערי הרב, ידחפו אותנו מהר מאוד למר קפלן, מנכ"ל משרד הרווחה.

מאיר יצחק הלוי: לזה אנחנו לא מוכנים בשום צורה ואופן.

מאיר יצחק הלוי: לכן אנחנו מחלקים את האמירה שלנו לחמישה נושאי ליבה: נושא אחד – לטפל באוכלוסיית השכירים.

מאיר יצחק הלוי: המספרים אצלנו גדולים ואנחנו ביקשנו לטפל טיפול מיוחד וחריג בשכירים בעיר אילת.

מאיר יצחק הלוי: דרך אגב, זה רוב התושבים.

מאיר יצחק הלוי: דבר שני זה הנושא של העצמאים.

מאיר יצחק הלוי: 80% מהעצמאים שלנו אינם עובדים.

מאיר יצחק הלוי: כולם או רובם חיים מתעשיית התיירות.

מאיר יצחק הלוי: זה דבר שני שאנחנו מבקשים לטפל בו; דבר שלישי: להתחיל לראות איך מזרימים חיים על-ידי מקדמי מימון, על-ידי תשתיות ועבודות תשתית לתוך העיר אילת כדי ליצור סירקולציה כלכלית שמחויבת.

מאיר יצחק הלוי: אני מדבר על הטווחים המידיים, אין לנו זמן.

מאיר יצחק הלוי: השנורקל שלנו נמצא ממש על קו המים.

מאיר יצחק הלוי: עוד שבוע השנורקל מתחת לקו המים – חשוב שנדע את זה; הדבר הרביעי – לשפות את עיריית אילת כגורם שמייצר פה חיים, וחייבים.

מאיר יצחק הלוי: כי בקצב הזה עיריית אילת בסוף מאי, תחילת יוני אנחנו בלי יכולת להתנהל.

מאיר יצחק הלוי: משותקים.

מאיר יצחק הלוי: אני אומר את זה הכי ברור בעולם; הדבר הנוסף – לחשוב על היום שאחרי.

מאיר יצחק הלוי: ביום שאחרי זה לקחת את תעשיית התיירות שעליה אנחנו מושתתים ולתת את כל מה שניתן כדי לקיים את התעשייה הזאת.

מאיר יצחק הלוי: להתחיל בתיירות פנים ולהמשיך לתיירות חוץ.

מאיר יצחק הלוי: אני ממש מבקש להוציא מסדר היום את האמירה שהתיירות היא הקרון האחרון בשרשרת המזון באותה רכבת שיוצאת החוצה ביום שאחרי.

מאיר יצחק הלוי: זה הבל הבלים, אי אפשר לחשוב כך.

מאיר יצחק הלוי: יש היום רעיונות יצירתיים שאני אתייחס אליהם, איך ניתן לגרום לכך שיש תנועה פנימית ואחר כך חיצונית שמכניסה חיים לתוך העיר אילת.

מאיר יצחק הלוי: אני רוצה להגיד כמה דברים שעלו ממש לאחרונה בעניין הזה.

מאיר יצחק הלוי: אני מתחבר למה שאמרה פה שרת התרבות והספורט.

מאיר יצחק הלוי: אנחנו הצענו להפוך את העיר אילת להיות מחנה האימונים של ענפי הספורט של אגודות הספורט.

מאיר יצחק הלוי: זאת למה?

מאיר יצחק הלוי: א', משום שלשמחתנו, המצב הבריאותי בעיר אילת הוא מצב טוב.

מאיר יצחק הלוי: כתוצאה מזה שהייתי ראש העיר הראשון שאמר שסוגרים את העיר, נכון להיום יש שני חולים קל בבידוד בית, ויכול להיות שבבדיקה שתתקיים היום יישאר לנו חולה אחד.

מאיר יצחק הלוי: חמסה – נדאג שזה יקרה.

מאיר יצחק הלוי: חוץ מזה יש לנו היום כ-30 אנשים שנמצאים בבידוד ואינם חולים.

מאיר יצחק הלוי: ירדנו מ-417 לכ-30.

מאיר יצחק הלוי: אם נעבוד נכון אנחנו יכולים לשטח את העקומה.

מאיר יצחק הלוי: זה אומר שהעיר הזאת בהחלט יכולה להזמין אליה ובתנאי שיש כניסה מבוקרת ומסודרת.

עודד פורר: תוך כמה זמן אתה משמיש אותו?

עודד פורר: שבועיים?

מאיר יצחק הלוי: ביתרת הזמן תן גם למר לנקרי להציג את הדברים.

מאיר יצחק הלוי: אני רוצה להבהיר את הדברים.

מאיר יצחק הלוי: אנחנו חייבים בוסט של צמיחה באופן מידי.

מאיר יצחק הלוי: עיר שהייתה תרנגולת שמטילה ביצי זהב לקופת המדינה, אנחנו לא מוכנים להיות עיר לא של המוסד לביטוח לאומי ולא עיר שנשענת על משרד הרווחה.

מאיר יצחק הלוי: בשום פנים ואופן שלא ידחפו אותנו לשם.

מאיר יצחק הלוי: אנחנו רוצים להיות עיר שממשיכה להיות עצמאית, גאה, שמכניסה כסף ועושה את העבודה בצורה הטובה ביותר.

מאיר יצחק הלוי: לכן במידי ביקשנו במסגרת תקנות לשעת חירום או במסגרת חקיקה שאני מצפה שחברי הכנסת יסייעו בידינו, להחריג את העיר אילת.

מאיר יצחק הלוי: יש פלטפורמה אחת שמוכרת לנו – יש החוק שממשלת ישראל חוקקה ב- 4 באוגוסט 2019, אפרופו שדה דב.

מאיר יצחק הלוי: יש פלטפורמה חקיקתית ואפשר להיכנס לתוך זה ולהוסיף עליה תוספות ולהחליט שמגדילים את התקציב לטובת העיר אילת – א', לשכירים, ב', לעצמאים, ג', לעירייה, ד', לעיר ולתעשיית התיירות.

מאיר יצחק הלוי: אם אנחנו נכניס את זה לתוך מארג חקיקתי או לתקנות נוכל לצאת מאפלה לאורה.

מאיר יצחק הלוי: אם אנחנו נתמהמה – וכל יום שעובר כמות המזון שאנחנו מחלקים לתושבים שלנו הולכת וגדלה.

מאיר יצחק הלוי: אני רוצה שתבינו את העניין.

מאיר יצחק הלוי: תבינו שעיר כמו אילת שהייתה עיר מדהימה שהביאה הרבה מאוד כסף, שעשתה עבודות מדהימות, שהייתה גאווה והייתה בשיא פריחתה בעבודות על תשתיות – אם היום מה שאנחנו עושים זה להעביר מזון לתושבים, זה אומר שמישהו פה נכשל.

מאיר יצחק הלוי: לכן אני מבקש בכל לשון של בקשה – אין לנו זמן להתארגנויות, אין לנו זמן לוועדות, אין לנו זמן לדיונים.

מאיר יצחק הלוי: אנחנו מוכנים מחר להתחיל לעשות פעולות שפותחות את העיר בצורה מושכלת ומבוקרת.

מאיר יצחק הלוי: ללא הזרמה של חמצן מידי לשכירים שלנו, לעצמאים שלנו, לעיר ולתעשיית התיירות – העיר תשבוק חיים.

מאיר יצחק הלוי: זה אסור שיקרה.

מאיר יצחק הלוי: אדוני, תבינו, כשדיברו על בני-ברק – ולבי, לבי עליהם – אז ראו את זה כפרויקט לאומי.

מאיר יצחק הלוי: תבינו, יש כאן עיר שעומדת על בלימה, היא פשוט תתרסק.

מאיר יצחק הלוי: תעשו מעשים שצריכים לסגור אותם היום ולא בעוד יומיים.

מאיר יצחק הלוי: היום.

מאיר יצחק הלוי: זה מה שאני רוצה להגיד.

עודד פורר: תודה.

עודד פורר: רצית שעוד מישהו ידבר?

מאיר יצחק הלוי: אלי לנקרי, סגן ממלא מקום ראש העיר.

אלי לנקרי: אדוני היושב-ראש, חברי הכנסת, אני אעשה את זה בקצרה ככל האפשר.

אלי לנקרי: מאיר תיאר את המצב באילת היטב, הוא ידוע – מצב מאוד קשה.

אלי לנקרי: אני רוצה להפנות את מבטי קדימה אל עבר החודשים הקרובים – מה הולך לקרות בעיר הזאת בחודשים הבאים, משום שעל-פי תוכניות המדינה אנחנו מבינים שאילת תחזור אחרונה לשגרה.

אלי לנקרי: מתי זה יקרה ואיך זה יקרה?

אלי לנקרי: מה יקרה בחודשים הקרובים עד שאילת תחזור לשגרה?

אלי לנקרי: כמה זמן זה יימשך?

אלי לנקרי: כשנחזור – באיזו שגרה מדובר?

אלי לנקרי: איזו פעילות כלכלית תהיה כאן?

אלי לנקרי: איזו פעילות תיירותית תהיה כאן?

אלי לנקרי: זה מה שמדאיג אותי.

אלי לנקרי: כלומר מה יקרה עם אותם עסקים?

אלי לנקרי: כל יום שעובר מסכן עוד ועוד עסקים; כל יום שעובר עוד ועוד שכירים נוספים מתחת לקו העוני; כל יום שעובר מסכן את מצבה של העירייה ואת העיר בכלל.

שלוש פעולות: אנחנו מציעים לבוא עם מודל ייחודי כדי להחזיר את העיר מהר יותר לשגרה ממה שהמדינה מתכננת.

שלוש פעולות: אנחנו בונים על כך שיש לאילת המאפיינים המיוחדים: היותה עיר סגורה, מבודדת, רחוקה, שולטת בכל הכניסות שלה.

שלוש פעולות: אנחנו רוצים ליצור מודל מיוחד של עיר בריאה, ואנחנו יכולים לעשות את זה כדי להחזיר מהר מאוד את הפעילות המלאה אל העיר.

שלוש פעולות: אנחנו רוצים את המדינה אתנו, כי תבינו מה המשמעות של המדינה – וגם את זה צריך להגיד - -

עודד פורר: לנקרי, עלתה פה שאלה בוועדה האם ההגדרה שלך היא "ממלא מקום ראש העיר" או שאתה ראש העיר החלופי?

עודד פורר: איך זה מוגדר?

אורית פרקש הכהן: בדיחות פוליטיות.

עודד פורר: סתם, זה היה בדיחה.

אלי לנקרי: כל חודש שעובר המדינה מפסידה 500 מיליון שקל רק בעיר אילת.

אלי לנקרי: אם זה ההוצאה לתשלומים לשכירים, דמי האבטלה, לפיצוי המעסיקים ואם זה אובדן הכנסות בצד השני – מעל 500 מיליון שקל.

אלי לנקרי: אנחנו מציעים לקצר את התקופה ככל האפשר.

אלי לנקרי: אפשר לעשות את זה בהשקעות לא גדולות וחכמות.

אלי לנקרי: אבל יחד עם המדינה אפשר לקצר את התקופה הזאת.

אלי לנקרי: דבר אחרון – תכנית תיירותית מיוחדת שגם עליה אנחנו שוקדים בימים האלה יחד עם משרד התיירות, יחד עם התאחדות המלונות ועם כל גורמי התחרות באילת.

אלי לנקרי: אפשר לייצר תוכנית מיוחדת מותאמת לשגרת הקורונה.

אלי לנקרי: אלה שלוש הפעולות שיכולות להביא את העיר הזאת חזרה לחיים ולהציל אותה.

אלי לנקרי: תודה רבה.

עודד פורר: תודה רבה.

עודד פורר: נמצא אתנו מטבריה מוני מעתוק, הממונה ממשרד הפנים על העיר טבריה?

עודד פורר: אבי זנדברג מטבריה?

עודד פורר: אוקיי, נמשיך הלאה.

עודד פורר: אמיר חייק ואחריו יתייחס מנכ"ל משרד התיירות לנושא של העיר אילת.

אמיר חייק: בוקר טוב לכולם.

אמיר חייק: ראשית אנחנו בהחלט תומכים בדברי ראש העיר.

אמיר חייק: אילת בעינינו היא עיר התיירות מס' אחת של ישראל.

אמיר חייק: אילת היא עיר שצריכים להחיות אותה שוב, והיא למעשה מבוססת על המלונות שלה שבהם יש העובדים של המלונות, וחוץ מהעובדים של המלונות יש מסביב מערכת שלמה של פעילות כספית בתוך העיר: מסעדות, מוניות, חברות הפקה.

אמיר חייק: למעשה, כמעט כל סוג עבודה שקיים בעיר הזאת מבוסס על התעשייה שלנו.

אמיר חייק: לכן הכנו תוכניות במשותף עם ראש העיר.

אמיר חייק: נמצאים אתנו כאן בשיחה גם יושב-ראש ההתאחדות באילת ליאור מוצ'ניק שמייצג גם את רשת "דן" ומנהל את הפעילות של רשת "דן" באזור הזה; נמצאים אתנו בשיחה הזאת גם ליאור ארביב, מנכ"ל ישרוטל, ואביה שהיא מנכ"לית רשת "פתאל".

אמיר חייק: שלוש הרשתות האלה בנוסף למלונות אחרים ורשתות אחרות מחזיקים את הפעילות הכלכלית של העיר הזאת.

אמיר חייק: אנחנו כמלונאים נשמח להפעיל כמה שיותר מהר את המודלים שמציע ראש העיר.

אמיר חייק: אנחנו נשמח לראות את העיר אילת כעיר נקייה ולשם כך יהיה צורך בפעילות שמתואמת עם משרד הביטחון, או יותר נכון עם המל"ל ועם משרד הבריאות כדי שכל מי שנכנס לעיר יהיה נקי מקורונה ויכול להיכנס כדי להפעיל כמה שיותר את הפעילות הכלכלית בעיר.

אמיר חייק: כל עזרה שלנו, כל דבר שנוכל לעשות למען זה הוא טוב לנו, כמובן, וטוב לעיר.

אמיר חייק: לכן אנחנו שותפים מלאים לכל החלטה ולכל פעילות ונעמיד לרשות העיר הזאת את כל מה שיש לנו כמלונאים.

אמיר חייק: תודה.

עודד פורר: תודה.

עודד פורר: מנכ"ל משרד התיירות אמיר הלוי.

אמיר הלוי: בוקר טוב, חבר הכנסת עודד פורר, יושב-ראש הוועדה, וכל החברים.

אמיר הלוי: ראש עיריית אילת מתגעגע לפקקים, אבל כבר יש פקקים בכניסה לירושלים אז זה סימן מבשר לעתיד.

אמיר הלוי: אני חייב להגיד שלצערי, לפני שלוש-ארבע שנים בוויכוחים עם משרד האוצר כשאמרתי שלאילת יש שתי אופציות: או להיות עיר של ביטוח לאומי או עיר שמשרד התיירות ימשיך לפתח בה את תעשיית התיירות.

אמיר הלוי: לשמחתי, הצלחנו בשנים האחרונות להוביל קו של חיזוק משמעותי של התיירות הנכנסת, וזה רק צריך להוביל אותנו למה שאנחנו צריכים לדבר עליו היום.

אמיר הלוי: כי אני שמעתי פה הרבה תיאור מצב קשה וכואב, רק לא שמעתי פתרונות ולא שמעתי מה צריך לעשות ואיך צריך להיערך.

אמיר הלוי: יש פה כמה גזרות, ואני בטוח שמשרד הפנים מבין את המצוקה של עיריית אילת, ואני בטוח שגם יימצאו פתרונות והעירייה תמשיך לתפקד.

אמיר הלוי: אם רוצים שהעיר הזאת, שהיא עיר תיירות, תחזור למסלול צריך לעשות כמה דברים: להבין שצריך לקחת סיכונים.

אמיר הלוי: אני מבין שראש העיר סוגר את העיר, וזה חשוב, אבל צריך להבין שבסוף צריך לקחת סיכונים מושכלים.

אמיר הלוי: אם נחכה עד שארגון הבריאות העולמי יגיד שהקורונה חלפה מן העולם אז אילת תהיה ת.פ ביטוח לאומי.

אמיר הלוי: זה אומר שלא יגיעו תיירים.

אמיר הלוי: פה צריך לקבל החלטה אסטרטגית שאם אנחנו בצורה מבוקרת הולכים על המתווה שמשרד התיירות עובד עליו ופרסמנו אותו, ואנחנו בהחלטות לא פשוטות עם משרד הבריאות - -

עודד פורר: אבל מי צריך לקבל את ההחלטה, אמיר?

עודד פורר: לא ועדת כספים מחליטה מתי פותחים את אילת.

אמיר הלוי: ראש עיריית וגם משרד הבריאות – אם עושים פיילוט זה אומר שאין מניעה להתחיל לשלוח תאים משפחתיים - -

קריאה: - - -

אמיר הלוי: אל תפריעו לי.

עודד פורר: היחיד שמותר לו להתפרץ זה יושב-ראש הוועדה.

עודד פורר: זאת הפריבילגיה היחידה שיש לנו.

אמיר הלוי: צריך לקבל החלטה שאילת היא העיר הראשונה שפותחים אותה באופן מבוקר באזור המלונות בתקווה שמגמת הירידה של הקורונה תימשך ונוכל לעשות את זה.

אמיר הלוי: אפשר לשלוח תאים משפחתיים.

אמיר הלוי: המלונאים יודעים לעבוד, יודעים לנהל אירועים כאלה, יודעים מה זה היגיינה.

אמיר הלוי: אפשר לקבוע תקן בדיוק כמו שעשינו עם משרד הבריאות לצוותי אוויר שהיה צריך להשאיר פה.

אמיר הלוי: אני רוצה להגיד עוד משהו – אנחנו במשרד התיירות בשבועות האחרונים האצנו פרויקטים תשתיתיים כדי לעזור לאילת אחרי התקופה שהייתה שם.

אמיר הלוי: אנחנו עובדים שם באמצעות החברה להגנות ים המלח.

אמיר הלוי: בחול המועד פסח אישרנו הזמנות עבודה ועבודות תשתית בעשרות מיליוני שקלים.

אמיר הלוי: אנחנו עושים הכול כדי לסיים את זה ולנצל את היתרון מהתקופה העצובה הזאת שהכול שם ריק ולקדם שם פרויקטים.

אמיר הלוי: תיירות פנים תחזור ונדע להחזיר אותה.

אמיר הלוי: בשביל להחזיר תיירות חוץ אי אפשר סיסמאות.

אמיר הלוי: משרד התיירות צריך לקבל 150 מיליון שקלים כדי שבחוק הזה נעלה מ-60 טיסות בשבוע ל-120 טיסות בשבוע.

אמיר הלוי: אפשר לעשות את זה.

אמיר הלוי: פיני שני, סמנכ"ל במשרד התיירות שממונה על מול חברות התעופה.

אמיר הלוי: אנחנו בקשר איתם, שוחחנו איתם.

אמיר הלוי: הם מחכים לשמוע מאתנו שאנחנו על המסלול בחורף הבא.

אמיר הלוי: ואם נדע עכשיו להגיד להם שיש לזה תקציב – ואני פונה פה למשרד האוצר – אנחנו נדע בחורף הבא לא להיות ב- 7,000 תיירים בשבוע אלא ב-15,000.

אמיר הלוי: ואז אילת תחזור מהר מאוד לשגשוג.

אמיר הלוי: יכול להיות שזה קצת סיכונים, יכול להיות שחלילה המגמה לא תימשך ככה ונחזור אחורה.

אמיר הלוי: אבל אם לא נקבל עכשיו את ההחלטות האלה חברות התעופה ייסעו לשארם, יטוסו למקומות אחרים.

אמיר הלוי: לכן צריך להבין בפירוש שצריך ללכת על התכנית הזאת חזק ובמתווה שהוא גם נטילת סיכונים גם תקציביים וגם ברמה של ההתנהלות מול הקורונה.

אמיר הלוי: בסופו של דבר אני בטוח שאנחנו יודעים לעשות את זה.

אמיר הלוי: רק משרד התיירות צריך לקבל את התקציבים.

אמיר הלוי: במציאות התקציבית היום אתם יודעים שאין לנו אפילו תקציב כדי לטוס לאילת מסובסד ב"ישראייר".

אמיר הלוי: זה המצב.

אמיר הלוי: תודה.

עודד פורר: תודה.

עודד פורר: עמרי ממשרד האוצר, בבקשה.

עודד פורר: לא נמצא.

עודד פורר: חברי הכנסת שביקשו, בבקשה.

עודד פורר: חבר הכנסת ביטון, אחריו חברת הכנסת שיר ואחריו חבר הכנסת כסיף.

מיכאל ביטון: אני רוצה לחזק את חברי מאיר יצחק הלוי שנלחם למען העיר שלו.

מיכאל ביטון: העיר הזאת מיוחדת – רחוקה, מבודדת, על מפגש גבולות במיקום אסטרטגי.

מיכאל ביטון: כל כולה תלות בתיירות וכל כולה במשבר.

מיכאל ביטון: אי אפשר לטפל בה בשיטות הרגילות של קהילות בישראל במשבר הקורונה.

מיכאל ביטון: חבילת הסיוע להם והפתרונות המיוחדים שהם מציעים כמו מחנה אימונים ולהתחיל לאכלס 20%-30% בתי אב במלונות עם בדיקה וכניסה מבוקרת לעיר וסיוע לעירייה שתהיה עמוד התווך של המשבר הקהילתי הזה.

מיכאל ביטון: זאת שעת חירום לעיר הזאת ואני קורא לנו להתגייס למענה בכל ההיבטים.

עודד פורר: תודה.

עודד פורר: חברת הכנסת שיר, בבקשה.

מיכל שיר סגמן: לצערי הרב, העיר אילת סופגת וסופגת החל מסגירת שדה-דב, העורק הראשי, וסופת החול לפני תקופת הקורונה שעדיין לא התחלנו אפילו לטפל בנזקים שנגרמו לעיר ממנה.

מיכל שיר סגמן: ואז העיר נתקלה בקורונה.

מיכל שיר סגמן: מה שצריך כאן זה קודם כול חשיבה יצירתית – ויש.

מיכל שיר סגמן: זה הכול עניין של רצון.

מיכל שיר סגמן: אין סיבה שהעיר הזאת תעצור.

מיכל שיר סגמן: אפשר למשל להפוך את זה לתיירות לרופאים.

מיכל שיר סגמן: להפוך את זה לאזור סטרילי.

מיכל שיר סגמן: תיירות לחיילים, תיירות לענפי הספורט ואולי אפילו תיירות לאוכלוסייה המבוגרת שתישאר בבידוד עוד הרבה מאוד זמן.

מיכל שיר סגמן: הם לא הולכים לשום מקום גם אם המשק ישתחרר.

מיכל שיר סגמן: אם העיר הזאת היא ללא קורונה אפשר לסגור חלקים בתוך אזור המלונות לאוכלוסייה המבוגרת, למשל.

מיכל שיר סגמן: ואולי אפילו המדינה תסבסד חלק קטן מזה.

מיכל שיר סגמן: אבל זה הכול עניין של רעיונות ופתרונות יצירתיים.

מיכל שיר סגמן: אין סיבה להוריד אנשים על הברכיים.

מיכל שיר סגמן: זה משהו שאנחנו רואים את זה חוזר כל פעם מחדש עד שהגלגלים זזים, והם חייבים לנוע הרבה יותר מהר.

מיכל שיר סגמן: קבלת ההחלטות, החשיבה – אם זאת הייתה חברה פרטית היא כבר הייתה פושטת רגל.

מיכל שיר סגמן: הגיע זמן לעשות.

עודד פורר: תודה רבה.

עודד פורר: חבר הכנסת כסיף, בבקשה.

עופר כסיף: אני גם רוצה לחזק את ראש העירייה שדיבר וגם את חבריי שדיברו קודם.

עופר כסיף: אני מסכים לגמרי למה שנאמר.

עופר כסיף: אני רוצה להעלות נקודה אחת שהיא מאוד משמעותית ולא עלתה לגבי אוכלוסיית מבקשי המקלט.

עופר כסיף: אנחנו יודעים שיש הרבה מאוד מבקשי מקלט שעובדים בכלל ובפרט בתחום המלונאות גם באילת ובטבריה, והשאלה שאני רוצה לשאול היא האם יש קושי עם אותה אוכלוסייה שלא זכאים לדמי אבטלה ולפיצויים.

עופר כסיף: האם עולה הצורך בחלוקת מזון לאוכלוסייה הזאת?

עופר כסיף: האם מודעים לבעיה הזאת?

עופר כסיף: האם דוחפים את פתיחת הפיקדון?

עופר כסיף: זה עלה כבר כמה פעמים.

עופר כסיף: הבעיה של שחרור מלא של כספי הפיקדון של מבקשי המקלט שזה אינטרס, קודם כול מטעם הצדק, אבל גם אינטרס של החברה מסיבות של יעילות כדי למנוע הידרדרות כלל חברתית.

עופר כסיף: אז אני שואל אם מודעים לדבר הזה והאם הוא מטופל.

עודד פורר: תודה.

עודד פורר: חבר הכנסת ברקת, בבקשה.

ניר ברקת: אנחנו דיברנו על שיטת הסיוע שאנחנו ממליצים לאוצר לקבל שאומר שגודל המשבר של העסק כך גודל הסיוע.

ניר ברקת: כלומר אנחנו צריכים להסתכל מי נפגע הכי הרבה, להגדיר אותו פצוע קשה ולעזור כמה שיותר מהר כדי למנוע פשיטת רגל של עסקים.

ניר ברקת: אותו דבר לגבי רשויות מקומיות ובוודאי הדבר נכון כלפי אילת.

ניר ברקת: מאיר ואלי לנקרי שאני מכיר אותם היטב הם אנשים יצירתיים ואחראיים והציגו סדרה של רעיונות.

ניר ברקת: אני חייב להודות, מיכל, שגם הרעיונות שלך הם רעיונות נכונים ויצירתיים.

ניר ברקת: אנחנו להסתכל בחשיבה מחוץ לקופסה איך אנחנו מייצרים פתרונות בצד של הביקושים לא בצד של ההיצע.

ניר ברקת: אני שמעתי שחלק מהפקידות באוצר רוצה לתת תמריצים לעסקים שיעסיקו עובדים.

ניר ברקת: זה לא נכון.

ניר ברקת: מה שצריך לעשות זה לעבוד בצד של הביקושים.

ניר ברקת: הדוגמות הללו איך להביא אנשים בריאים, ספורט – כל הרעיונות האלה הם נכונים, והמדינה חייבת לתמרץ.

ניר ברקת: זה לא "כדאי", לא "אולי" – היא חייבת לתמרץ כמה שיותר מהר.

ניר ברקת: קצב ההיענות לבקשות של העירייה ומשרד התיירות הם רעיונות נכונים וטובים.

מיכל שיר סגמן: זה גם לשמור על נורמליזציה במדינת ישראל.

ניר ברקת: שנית, רציתי לדבר על תשתיות.

ניר ברקת: אילת קיבלה חבילת סיוע מסוימת להשקעת תשתיות, וזאת ההזדמנות; להניע כמה שיותר מהר את הרכבת המהירה, להרחיב את הכביש, את הנגישות לאילת.

ניר ברקת: התשתית לאילת זה 40 מיליארד שקל לרכבת מהירה.

ניר ברקת: מיד.

ניר ברקת: חבל שלא עשינו את זה קודם.

ניר ברקת: זה קלסי להשקיע בתשתיות לאומיות וצריך להשקיע בכל תשתית שיש לאילת בעדיפות גבוהה וכמוה בערים שנפגעו קשה.

עודד פורר: תודה.

עודד פורר: אני רוצה להגיד משהו בהקשר של המשפט האחרון של חבר הכנסת ברקת.

עודד פורר: התקופה הזאת היא התקופה בדיוק לפרויקטים האלה.

עודד פורר: כל הפרויקטים שבתקופות רגילות הם מסובכים – זה הזמן לתת להם נתיב ירוק בעניין הזה.

עודד פורר: אני חד-משמעית מסכים.

עודד פורר: חבר הכנסת מלכיאלי, בבקשה.

מיכאל מלכיאלי: תודה רבה, אדוני היושב-ראש, אני רוצה, קודם כול, לחזק את ראש העיר אילת שעושה עבודה מאוד טובה בעיר.

מיכאל מלכיאלי: אין ספק שגם משרד האוצר וגם התיירות צריכים להניע את העזרה לעיר הזאת.

מיכאל מלכיאלי: כמו שאמר חבר הכנסת ברקת, עכשיו הזמן לקדם את הפרויקט של הרכבת.

מיכאל מלכיאלי: אם הפרויקט הזה היה נבנה לפני שנתיים הוא היה מביא הרבה יותר עזרה לעיר.

מיכאל מלכיאלי: אני רוצה להעיר לדבריו של ראש העיר בעניין העסקים.

מיכאל מלכיאלי: המהלך הכלכלי הדרמטי אתמול של השר דרעי בדבר אפשרות לחייב את הרשויות לפטור את העסקים מתשלום ארנונה של שלושה חודשים מחד, ומאידך לשפות את הרשויות – הדברים האלה נותנים חבל הצלה משמעותי מאוד לעסקים שיכול למנוע גם את הקריסה שלהם ופשיטות רגל.

מיכאל מלכיאלי: אלה המהלכים הנכונים שהממשלה צריכה להמשיך בהם – לפטור אותם מתשלומים כדי להציל אותם מפשיטות הרגל העתידיות.

עודד פורר: תודה.

ניר ברקת: מלכיאלי, זה 2.5 מיליארד שקל.

ניר ברקת: אל תתרגש יותר מדי.

ניר ברקת: - - - עשרות מיליארדים.

עודד פורר: לא בהכרח מה שהייתי אומר.

עודד פורר: המהלך של הארנונה שאנחנו אישרנו פה בוועדה הוא חשוב ודרמטי.

עודד פורר: חברת הכנסת קטי שטרית, בבקשה.

קטי קטרין שטרית: יכול להיות שהדברים שאני עומדת להגיד כבר אמרו כי אני פשוט מתזזת בין הוועדות.

קטי קטרין שטרית: היה חשוב לי מאוד להיות גם בוועדת חינוך.

עודד פורר: על אילת.

עודד פורר: לא על דברים מסביב.

קטי קטרין שטרית: רק אילת.

קטי קטרין שטרית: היה לי חשוב להיות גם בוועדת חינוך כי במגפה הזאת צריך למצוא איזשהו קורבן.

קטי קטרין שטרית: הפעם לקחו את המורים והפכו אותם לשק חבטות ברשתות החברתיות ובכל מקום, בעוד הם עובדים הרבה יותר קשה מאשר כשהם עובדים פרונטלית.

קטי קטרין שטרית: זאת רק הערה אבל זה קשור גם לאוצר, כמובן.

קטי קטרין שטרית: חד וחלק בשורה האחרונה – צריך לסייע לעיריית אילת.

קטי קטרין שטרית: השנה הזאת הייתה מאוד קשה לאילת.

קטי קטרין שטרית: היא עברה הרבה מאוד שינויים, והמגפה הזאת, להערכתי, זה המסמר האחרון לנזק הרב שנוצר כל השנה לאילת.

קטי קטרין שטרית: אנחנו רואים את הנזק בצורה מאוד משמעותית כי כמעט כל כלכלת העיר אילת מבוססת על תיירות, ואנחנו יודעים שהתיירות היא הענף האחרון שיחזרו אליו כמו לפני עידן הקורונה.

קטי קטרין שטרית: אסור לנו גם לשכוח שכל רצועת החוף בעיר אילת נפגעה קשות מאוד שפקדו אותה ב- 13 במרץ, ואת זה צריך להביא בחשבון גם ללא קשר לנגיף.

בנוגע לאילת: יש להרחיב את הסיוע לשכירים באילת.

בנוגע לאילת: 80% מהשכירים מועסקים בענפי התיירות השונים ויש משקי בית רבים ששני בני הזוג הוצאו לחל"ת.

בנוגע לאילת: זה דבר שצריך להביא בחשבון.

בנוגע לאילת: כששני בני זוג יוצאים לחל"ת זה אומר שאין הכנסה.

בנוגע לאילת: הצפי הוא ש-25% מהשכירים לא יוחזרו לעבודתם.

בנוגע לאילת: לכן יש להגדיל את הזכאות לדמי אבטלה רגילים ב-20% ולהאריך את הזכאות לדמי אבטלה בהתאם למצב האבטלה בעיר בעקבות משבר הקורונה.

בנוגע לאילת: כאשר טיסות החוץ ישובו לפעול יש למצוא את הדרך הנכונה לתמרץ חברות תעופה על טיסות ישירות לשדה התעופה רמון ועל הבאת תיירים ללון בעיר.

בנוגע לאילת: תודה רבה.

בנוגע לאילת: ליבנו עם אילת.

קריאה: וטבריה.

קטי קטרין שטרית: טבריה זה בדיון הבא.

קטי קטרין שטרית: כרגע אנחנו מדברים על אילת.

עודד פורר: זה ביחד.

עודד פורר: אנחנו מאחדים אותם.

קטי קטרין שטרית: אילת וטבריה, כמובן.

עודד פורר: תודה, חברת הכנסת קטי שטרית.

עודד פורר: אנחנו ממשיכים ונחזור חזרה אחר כך למנכ"ל משרד התיירות.

עודד פורר: אבי זנדברג, התאחדות בתי המלון בטבריה.

אבי זנדברג: אני מעדיף שמוני יפתח עם הנתונים כי אנחנו רוצים להיות פרקטיים.

עודד פורר: מוני מעתוק, בבקשה.

מוני מעתוק: שלום לכולם.

מוני מעתוק: אני מודה לכם על קיום הדיון החשוב מאוד הזה.

מוני מעתוק: אני רוצה להזכיר לכולם שטבריה נכנסה למשבר הקורונה כשהיא לא מוכנה.

מוני מעתוק: המשבר בטבריה בשנה וחצי האחרונות הוא משבר מאוד קשה שהביא להקמת ועדה ממונה.

מוני מעתוק: למרות שלא דיברו על זה יותר מדי בתקשורת, גם בטבריה היה נזק מהסופה האחרונה של לא מעט כסף בכל רצועת החוף והתיירות.

מוני מעתוק: ההחלטה מהבוקר על הפטור מארנונה שעליו חתם שר הפנים הוא בהחלט צעד מבורך ומאוד משמעותי, סוף-סוף, לטובת העסקים בעיר.

מוני מעתוק: אבל זה לא מספיק.

מוני מעתוק: טבריה בדומה לאילת היא עיר תיירות בהיקפים מאוד גדולים.

מוני מעתוק: אני לא מכיר עוד ערים בהיקפים כאלה.

מוני מעתוק: ואם לא ניתן סיוע מסיבי ומידי מעבר לארנונה – שזה טיפה בים – לענף התיירות בעיר הענף הזה יקרוס.

מוני מעתוק: אנחנו מדברים כרגע על 33.5% אבטלה בקרב תושבי העיר בלבד.

מוני מעתוק: אני לא יודע לחשב גם את האבטלה של אנשים שגרים מחוץ לעיר ועובדים במלונות, אבל יש לא מעט כאלה.

מוני מעתוק: צריך להביא אותם בחשבון.

מוני מעתוק: וכמובן, לא את העצמאים שגם הם לא נמצאים בנתונים שמפרסמות לשכות התעסוקה.

מוני מעתוק: אני לא מתחרה, אבל צריך להביא בחשבון שבעיר טבריה התיירות מבוססת בשיעור גבוה יותר על תיירות נכנסת, והיא זאת שתחזור אחרונה, להבנתי, במשבר הזה.

מוני מעתוק: אם אנחנו לא נתגייס במהירות – ואני מבין מהשיח שכולם מבינים ורוצים לסייע, אבל צריך להעביר את זה לפסים מעשיים, להחלטה מעשית של סיוע לענף התיירות בעיר.

מוני מעתוק: המלונות פה לא יחזיקו מעמד.

מוני מעתוק: חלקם, ואפילו רובם, הם לא רשתות גדולות, אלא מלונות קטנים בבעלויות פרטיות.

מוני מעתוק: אחר כך אנחנו לא נוכל להתרומם ולהמשיך לעבוד בעיר החשובה הזאת כל כך, והיא תמשיך לקרוס.

מוני מעתוק: הסיוע חייב להיות מידי בשבוע-שבועיים הקרובים.

מוני מעתוק: לתת ודאות לעסקים, לתת ודאות למלונאים כדי שבתום המשבר הם יוכלו לעבוד באופן מלא.

מוני מעתוק: צריך לזכור, כמו שאמרתי קודם שהם אלה שמחזיקים את כלכלת העיר טבריה.

מוני מעתוק: בלי זה העיר לא תוכל לפעול.

מוני מעתוק: אנחנו במשבר גדול.

מוני מעתוק: אם רוצים אני יכול להיכנס גם לנתונים מספריים אבל אני חושב שזה לא המקום.

מוני מעתוק: תודה.

עודד פורר: תודה.

עודד פורר: אבי זנדברג, בבקשה.

אבי זנדברג: אני רוצה להודות לחברי הוועדה ולך עודד, למשרד התיירות שיודע בדיוק את המציאות הקשה שנקלענו אליה ומלווה אותנו.

אבי זנדברג: אני רוצה להגיד לאנשי משרד האוצר – סייעתם בלבנון 2006 והחזרנו את ההשקעה.

אבי זנדברג: היה כדאי למדינת ישראל כי השיטה הייתה נכונה ולכן החזרנו את ההשקעה הזאת.

אבי זנדברג: 4.5 מיליון התיירים שביקרו כאן בשנה שעברה הוכיחו שההשקעה בתיירות משתלמת למדינת ישראל, לכלכלה ולתושבים.

אבי זנדברג: אחרי ששיפצנו והתמרקנו - המשבר הגיע.

אבי זנדברג: בטבריה המשבר התחיל כבר בסוף ינואר.

אבי זנדברג: אנחנו בשארית החמצן הרזרבי שלנו.

אבי זנדברג: העיר מתבססת על תיירות נכנסת.

אבי זנדברג: רוב המלונות הם פרטיים ושם התפוסה היא 85% מתיירות נכנסת ו-15% מתיירות פנים במלונות הפרטיים.

אבי זנדברג: מרבית המלונות בבעלות פרטית.

אבי זנדברג: אין הרבה ערים כאלה.

אבי זנדברג: התיירות היא המנוע הכלכלי העיקרי והמשמעותי בעיר.

אבי זנדברג: אני רוצה לציין דבר נוסף – כל המועסקים אצלנו בטבריה הם אזרחי מדינת ישראל, תושבי טבריה, תושבי האזור ללא הבדלי דת או לאום.

אבי זנדברג: יש כאן דו-קיום אמיתי.

אבי זנדברג: אין עובדים זרים בטבריה.

אבי זנדברג: אנחנו לא מחכים.

אבי זנדברג: הכנו תוכנית מפורטת עם שני שלבים שראש העיר יכול לפרט אותה.

אבי זנדברג: שלב ראשון כשמדובר על כיסוי ההוצאות הקבועות של המלונות אנחנו מדברים על סכום של 67 מיליון שקל לארבעה חודשים כשזה מבוסס על הפדיון.

אבי זנדברג: הפדיון בטבריה לחדר הוא בממוצע הנמוך ביותר – 382 שקל לחדר; לעומת הממוצע הכללי ארצי – 464 ובתל-אביב זה 670 שקל ללינה בחדר.

אבי זנדברג: אנחנו חייבים את הכסף הזה כי אין לנו.

אבי זנדברג: בשלב השני אנחנו מבקשים סיוע כמו שהיה במלחמת לבנון - -

עודד פורר: אבי, תגיד לנו, בבקשה, פרויקט תשתית מרכזי בטבריה, כמו שדיברנו פה על הרכבת לאילת – בסדר גודל כזה – שזה הזמן לקדם אותו ולהביא אותו לטבריה.

מוני מעתוק: רכבת מסילות הגליל זה פרויקט שכבר מקודם.

מוני מעתוק: צריך לתת לו פוש.

מוני מעתוק: כרגע הוא לא בראש סדר העדיפות של משרד התחבורה, ונכון בהחלט לקדם אותו כמה שיותר מהר.

מוני מעתוק: גם את כל הפרויקט שכבר הוחלט עליו ב-2012 בהחלטת הממשלה לשדרוג משמעותי של טיילת "אלון" – חייבים להיכנס לקצב גבוה ולשדרג ולבצע את זה מידית.

מוני מעתוק: התקציב קיים.

מוני מעתוק: אמיר הלוי בקשר איתי בעניין הזה בשנה האחרונה.

מוני מעתוק: אנחנו מנסים להתקדם בתהליך הזה.

מוני מעתוק: אלה שני פרויקטים משמעותיים מאוד והם בהחלט יכולים לתת חמצן ועידוד גם לענף התיירות וגם לעיר טבריה בכלל.

עודד פורר: תודה, מוני.

עודד פורר: לפני שאני מעביר את רשות הדיבור שוב לראש עיריית אילת ואחר כך למנכ"ל משרד התיירות - -

אופיר סופר: גם אני רוצה.

עודד פורר: אז אני אתן גם לך, אופיר.

עודד פורר: אני רוצה להגיד בהקשר של עיריית נתניה שהיא גם עיר מרובת חדרי מלון שראש עיריית נתניה לא הצליחה להתחבר לדיון אבל ביקשה להעביר את המסר על הפיצוי הנדרש לחדרי בתי מלון ולמלונאות.

עודד פורר: כל עיר שיש בה תשתית כזאת מאוד רחבה נפגעה באופן דרמטי וצריך לראות איך מסייעים בידה.

עודד פורר: חבר הכנסת סופר, בבקשה.

אופיר סופר: תודה רבה, אדוני היושב-ראש, אני רוצה להזכיר שחברי ראש העיר הממונה בעיריית טבריה לקח לעצמו משימה.

אופיר סופר: זה לא שהיה לו משהו אחר לעשות – הוא עוסק בתפקיד חשוב אחר בפקידות הממשלתית, אבל הוא ראה בזה שליחות ולקח לעצמו משימה חשובה לשקם את העיר טבריה.

אופיר סופר: שנים רבות לא שמענו על העיר טבריה כמו ששמענו עליה בשנה וחצי האחרונות וסביב המשבר שמתנהל בעיר טבריה.

אופיר סופר: אנחנו גאים בזה שמדינת ישראל נכנסה למשבר הזה בצורה חזקה ומשמעותית מבחינה כלכלית.

אופיר סופר: הדבר בוודאי אינו נכון לעיר טבריה שנכנסה אפילו לא בצורה מאוזנת, אלא גירעונית קשה מאוד.

אופיר סופר: למה דווקא הסיוע בתחום התיירות או בנושאים תומכי תיירות כמו "מסילות הגליל" הם המשמעותיים?

אופיר סופר: כי בסופו של דבר אנחנו צריכים לתת את הדחיפה ולהטיל את הכספים והמשאבים במקום שהם יכולים להצליח.

אופיר סופר: העיר טבריה היא עיר עם פוטנציאל תיירותי שמומש בעבר וצריך להחזיר אותו, ורק סיוע לתחום התיירות בצורה משמעותית או סיוע תומך תיירות כמו הרכבת יכול להחזיר את העסק.

אורית פרקש הכהן: תודה רבה.

אופיר סופר: עוד דבר אחד.

אופיר סופר: אני אזכיר שבסופו של דבר גם בדיון על חברות התעופה אנחנו בונים המון על תיירות הפנים שהיא זאת שתחזיר את העסק והעיר אילת והעיר טבריה הן שתי ערים שיכולות בהחלט לתרום לכך שתיירות הפנים תתרומם.

אורית פרקש הכהן: בעניין הזה אנחנו נדאג לדיון נפרד.

אורית פרקש הכהן: גם יושב-ראש הוועדה דיבר על זה.

אורית פרקש הכהן: מוני, יש לך מה להוסיף לפני שנעבור שוב לראש עיריית אילת?

מוני מעתוק: לא, אין לי מה להוסיף.

מוני מעתוק: אני בהחלט מדגיש שלטבריה יש המון אתגרים נוספים כמו שגם אופיר הזכיר כרגע.

מוני מעתוק: אנחנו נכנסנו למשבר הזה עם ועדה ממונה שבונה את הרשות מחדש עם גירעון נצבר של 90 מיליון שקלים ועם אתגרים מאוד משמעותיים.

מוני מעתוק: בלי סיוע מסיבי מבחוץ אנחנו לא נוכל להתמודד עם המשבר הגדול הזה.

מוני מעתוק: אנחנו חייבים את הסיוע של כל השותפים: של ועדת הכספים, של משרד התיירות, של משרד האוצר.

מוני מעתוק: אני מתחייב מהצד השני לעשות הכול כדי לממש עם התקציבים הללו את התוכניות במלואן ולהביא את העיר הזאת למקום אחר.

מוני מעתוק: אבל לבד אני לא יכול לעשות את זה.

אורית פרקש הכהן: תודה רבה.

אורית פרקש הכהן: ראש עיריית אילת, בבקשה.

מאיר יצחק הלוי: תודה רבה.

מאיר יצחק הלוי: בראש ובראשונה אני רוצה לאחל למוני מעתוק הצלחה במשימה - -

מוני מעתוק: תודה.

אורית פרקש הכהן: כולנו.

מאיר יצחק הלוי: אני תמיד מוכן לתת את האוזן שלי בשביל כל שאלה וייעוץ אם תרצה.

מוני מעתוק: תודה רבה.

מאיר יצחק הלוי: דבר שני אני רוצה להתייחס לדברים שאמר מנכ"ל התיירות.

מאיר יצחק הלוי: הוא כנראה לא שמע את דבריי.

מאיר יצחק הלוי: אני פתחתי ואמרתי – יש לאילת בהחלט יתרונות לפתוח את עצמה; א', משום שהעיר, לשמחתנו, נקייה; ב', משום שלעיר יש מנגנוני בקרה מי נכנס ומי יוצא.

מאיר יצחק הלוי: סך הכול יש לנו שתיים-שלוש כניסות; יש לנו בתי מלון שמסוגלים לארח.

מאיר יצחק הלוי: ואם נייצר שרוול סטרילי – או כמו שקוראים לזה במשרד הבריאות – קפסולות שמי שנכנס מבוקר אז אין שום בעיה.

מאיר יצחק הלוי: אני הצעתי שנתחיל בתיירות הפנים-ארצית עם אגודות ספורט ומחנות אימונים, לעודד רופאים להגיע לנוח באילת וכמובן לעודד את חברות התעופה גם הישראליות וגם שאינן ישראליות.

מאיר יצחק הלוי: אלה בהחלט חלק מאותם רעיונות עם אותו תקציב שדיברת עליו ואפשר להגדיל אותו.

מאיר יצחק הלוי: שנית, אני אומר בצורה הברורה ביותר – יש לנו שתי פלטפורמות שאפשר לקבל בהן את ההחלטות שלא מסבכות אותנו עם בירוקרטיה: א', קיימת החלטת ממשלה מ-4 באוגוסט 2019 שעניינה שדה דוב ששמה שם כסף לטובת העיר אילת.

מאיר יצחק הלוי: אני רוצה להזכיר למי ששכח - - -

אורית פרקש הכהן: הכסף הזה הועבר?

מאיר יצחק הלוי: - - - יש החלטת ממשלה.

מאיר יצחק הלוי: כל מה שצריך לעשות זה להוסיף כסף להחלטה הזאת ולהעביר אותו לטובת העיר אילת.

מאיר יצחק הלוי: זה לא בעיה לעשות את זה.

מאיר יצחק הלוי: אני אומר את זה על-פי כל דין וכל חוק.

מאיר יצחק הלוי: אז אם הממשלה החליטה בשתי פעימות על 530 ועוד 280 תואיל בטובה הממשלה להוסיף עוד 300 מיליון שקל, לקחת את הכסף ולראות מה עושים אתו לטובת התיירות, לטובת העיר ולטובת תושביה - -

אורית פרקש הכהן: תודה רבה.

מאיר יצחק הלוי: - - - יש תקנות לשעת חירום.

מאיר יצחק הלוי: דיברתי אתמול עם מאיר שפיגלר – ניתן לצרכים הקשים מאוד במסגרת תקנון ייחודי לפרק זמן נקוב של חצי שנה להכניס בוסט של תמיכה לתושבי אילת שנחנקים.

מאיר יצחק הלוי: חשוב שנבין שהם נחנקים.

מאיר יצחק הלוי: השאלה האחרונה שעלתה פה לגבי האוכלוסייה של חסרי מעמד או כמו שאנחנו קוראים להם – דורשי עבודה - -

קריאה: מסתננים.

עופר כסיף: דורשי מקלט.

מאיר יצחק הלוי: - - אנחנו הקמנו מטה מיוחד שמתעסק רק עם האוכלוסייה הזאת.

מאיר יצחק הלוי: אין ספק שאם ישחררו את כספי הפיקדון שיושבים במדינה תהיה להם יותר רווחה.

מאיר יצחק הלוי: אני גם ביקשתי מהמלונאים שיעסיקו אותם לשמור איתם על קשר כי בסיכומו של יום אנחנו מייחלים ליום שהם יחזרו לעבודה.

מאיר יצחק הלוי: שתדעו, שהאוכלוסייה הזאת נמצאת, ואם ישחררו את כספי הפיקדון יהיה יותר פשוט.

עופר כסיף: אתם פניתם בעניין למשרד אוצר?

מאיר יצחק הלוי: כספי הפיקדון יושבים היום בממשלה.

עופר כסיף: זה אני יודע.

עופר כסיף: אני שואל למי פניתם.

אורית פרקש הכהן: תודה רבה.

מאיר יצחק הלוי: משפט אחרון.

מאיר יצחק הלוי: אין לנו זמן.

מאיר יצחק הלוי: אני ממש מבקש להגיד את זה - -

אורית פרקש הכהן: נכון.

מאיר יצחק הלוי: - - כל יום שעובר השנורקל יורד לכיוון המים.

מאיר יצחק הלוי: חשוב שנבין את זה.

אורית פרקש הכהן: תודה רבה.

אורית פרקש הכהן: נעבור לאמיר הלוי, מנכ"ל משרד התיירות, להתייחסות.

אמיר הלוי: תודה רבה.

אמיר הלוי: שמחתי לשמוע את הדברים של ראש עיריית אילת.

אמיר הלוי: יש לנו שיתוף פעולה מצוין וזה יימשך כך.

אמיר הלוי: אנחנו גם לוקחים את התקופה הזאת, כמו שאמר יושב-ראש הוועדה, לחפש את הפרויקטים הגדולים – גם השקעה בתשתיות וגם בניית המוצר של אילת והמדבר.

אמיר הלוי: לשכת מארגני התיירות – יוסי פתאל פה – מנצלים את התקופה הזאת, ואנחנו רואים את זה.

אמיר הלוי: נמצאים פה נציגי המלונות ואמיר חייק הנשיא, המלונאים, אבי זנדברג ומוצ'ניק.

אמיר הלוי: אני בטוח שמשרד האוצר מבין מהשיחות בימים האחרונים.

אמיר הלוי: אתמול התקיימו איתם הרבה שיחות בשולחן עגול בראשות השר לוין שהמפתח הוא לדאוג שתהיה הזרמה תקציבית כדי שהמלונאים יוכלו לעבור את התקופה הזאת.

אמיר הלוי: מלונות צריך לתחזק ולשמור על כוח אדם.

אמיר הלוי: אם התשתית הזאת לא תישמר אין לאן לחזור.

אמיר הלוי: חשוב מאוד שנדע את זה.

אורית פרקש הכהן: מה דעתך על האמירה של ראש העיר אילת לגבי העדכון של החלטת הממשלה?

אורית פרקש הכהן: אתה חושב שזאת הדרך?

אורית פרקש הכהן: זה המסלול?

ניר ברקת: זה שני דברים שונים.

ניר ברקת: שני הדברים נכונים.

אמיר הלוי: לדעתי, אילת צריכה פה טיפול ייחודי.

אמיר הלוי: - - - של החלטת ממשלה אמרתי שמשרד התיירות שהוא המשרד שבסופו של דבר מפתח את הפעילות הכלכלית באילת בשיעורים שהם מאוד כואבים לנו היום, אבל כדי לחזור לזה – בתשתיות אנחנו מתוקצבים והתחלנו לעבוד, כמו שאמרתי קודם – הסיפור הוא להחזיר את התיירים מהארץ ומחו"ל.

אמיר הלוי: כדי להחזיר את תיירות חו"ל צריך בחורף 21-20 לתקצב סדר גודל של 150 מיליון שקלים כדי שחברות התעופה יבואו ויהיו אירועים ושכל בתי העסק ייפתחו.

אמיר הלוי: פה אני רוצה לעבור לנושא טבריה.

אמיר הלוי: שמענו את מוני מעתוק.

אמיר הלוי: אני גם מאחל לו בהצלחה.

אמיר הלוי: הייתי אצלו והסתובבנו.

אמיר הלוי: התוכניות גדולות.

אמיר הלוי: צריך לקחת בחשבון שטבריה אחרי משבר מתמשך - חוסר יציבות שלטונית שמביא את משרד התיירות להכרה שאנחנו לא זורקים את 85 מיליון השקלים שמתוקצבים לפרויקט תשתית מאוד גדול כדי להפוך את הטיילת בטבריה ולהביא אותה לסטנדרט של תל-אביב – לפתוח שם את המלונות לים, מה שהיום סגור.

אמיר הלוי: זאת עבודה שאנחנו עושים כמה שנים.

אמיר הלוי: מהסיבה שהבנו שאין לנו שם פרטנר זה התעכב.

אמיר הלוי: כיום כשאני אופטימי ואני חושב שזאת התקופה שתהיה פריצת דרך אני בטוח שאנחנו נדע לעשות את זה ואנחנו במסלול, כולל פתיחה של לשכת תיירות במרכז העיר.

אמיר הלוי: מה שכן צריך לקחת בחשבון שטבריה ניזונה מתיירות צליינית.

אמיר הלוי: פה יש סימן שאלה גדול מתי התיירות הזאת תחזור.

אמיר הלוי: לכן אנחנו גם דיברנו על תוכנית לטווח הקצר כדי לייפות את טבריה בכל מה שקשור לתשתית התעשייתית ברצועת החוף ובמקומות שהתיירים נמצאים בכל מה שקשור בטיפוח, גינון, תאורה.

אמיר הלוי: אנחנו כבר עובדים על זה יחד עם ראש העיר הממונה והצוות.

אמיר הלוי: אני באמת מקווה שימשיכו שם לבנות מלונות.

אמיר הלוי: צריך גם לקחת בחשבון שבסובב כינרת גם בעמק הירדן וגם בחוף מגדל יש 3,000 חדרים שהתחילו להיפתח בשנה האחרונה – כל זה נותן פייט גדול במספרים, וזה מצוין.

אמיר הלוי: אנחנו רק צריכים לקוות שהמשבר הזה יסתיים כמה שיותר מהר ונצליח להחזיר את התיירות הצליינית ואת תיירות הפנים.

אמיר הלוי: יש כאלה שאומרים שהצליינים אחרי חוויית קורונה ירצו לבוא לארץ הקודש ולאגם הקדוש.

אמיר הלוי: אז בואו נהיה אופטימיים ונקווה שזה יקרה מהר.

עודד פורר: תודה, אמיר.

עודד פורר: עמרי בן-חורין, משרד האוצר.

עמרי בן-חורין: שלום לכולם.

עמרי בן-חורין: שמעתי את כל מי שדיבר.

עמרי בן-חורין: אני אגיד כמה דברים כלליים וכמה דברים נקודתיים על הדברים שעלו פה.

עמרי בן-חורין: קודם כול, אין ספק שאילת נפגעה בצורה יותר חמורה ממקומות אחרים בגלל היקף הפעילות המלונאית וההישענות על התיירות שנפגעה וכנראה תיפגע ותצא אחרונה.

עמרי בן-חורין: אין מחלוקת על זה.

עמרי בן-חורין: הדבר הכי חשוב שאנחנו צריכים לעשות זה לוודא להחזיר את הפעילות באילת כמה שיותר מהר.

עמרי בן-חורין: אנחנו מנהלים על זה שיח ארוך מאוד גם עם המלונאים ועם משרד התיירות והם גם שותפים לדעה הזאת, למיטב ידיעתי.

עמרי בן-חורין: ככל שנחזיר את אילת, את המלונות ואת הפעילות באילת לפעילות זה יהיה הדבר הכי טוב והכי חשוב, גם אם זה יהיה בהתחלה בהיקף מצומצם יותר.

עמרי בן-חורין: אנחנו עובדים על זה גם מול המל"ל ומול משרד הבריאות כדי שאפשר יהיה לפתוח גם אם בצורה חלקית.

עמרי בן-חורין: דיברו על תשתיות – אני מסכים – בטווח הארוך עולם התשתיות באילת זה הדבר הנכון.

עמרי בן-חורין: תשתית רצועת החוף כבר התחילה להיות מתוקצבת, אמנם לא באופן מלא.

עמרי בן-חורין: זה פרויקט שצריך להיות פרויקט הדגל שיימשך.

עמרי בן-חורין: אני יודע שזה לא בדיוק קשור לקורונה אבל הסופה שעשתה נזק מאוד גדול באילת.

עמרי בן-חורין: גם מאיר וגם האחרים יכולים להגיד כמה נזק זה עשה שם.

עמרי בן-חורין: גם אם התיירות והתיירים יחזרו, אם החופים נראים כמו שהם נראים תהיה בעיה גדולה וזה לא יעזור.

עמרי בן-חורין: אז גם שם הייתה פעולה יחסית מהירה גם של משרד התיירות כדי להעביר כספים לתקן את זה.

עמרי בן-חורין: לדעתי, כבר עובדים בחופים כדי לשפץ ולתקן את מה שנהרס.

עמרי בן-חורין: היה שם נזק בהיקף נרחב.

עמרי בן-חורין: לגבי המלונות בעיר אילת – זה אחד מחוללי השינוי שיכולים להיות שם.

עמרי בן-חורין: אנחנו בקשר מאוד הדוק גם בימים האחרונים עם משרד התיירות איך מאפשרים התמודדות ומאפשרים לצלוח את התקופה הקרובה עד שתהיה ודאות.

עמרי בן-חורין: אני מקווה שנוכל להתקדם גם איתם וגם עם מארגני - - - יוסי פתאל.

עמרי בן-חורין: גם אתמול בערב קיימנו עוד שיחה כדי שנוכל לתת מתווה שיאפשר להם לשרוד את התקופה הקרובה.

עמרי בן-חורין: בין זה לבין המענק שאמור להינתן לעסקים קטנים ובינוניים שיכול לעזור לחלק גדול מהם – כנראה, לא לכולם – זה ייתן תמהיל שיאפשר להם לצאת חזרה.

עודד פורר: חבל שאין פה נציג של משרד הבריאות.

עמרי בן חורין: נאמר פה משהו לגבי הרכבת בטבריה, וזה משהו שאני פחות מכיר.

עמרי בן חורין: זה משהו שצריך לשאול את משרד התחבורה.

עמרי בן חורין: לגבי תשתיות בטבריה – כמו שנאמר פה הצירים קיימים וככל שצריך להסיר חסמים יכול להיות שחלק הוסרו כבר, ואנחנו נהיה שם כדי להסיר אותם.

מיכל שיר סגמן: זה משהו שכבר צריך לקרות.

מיכל שיר סגמן: זה לא משהו שאמור לקרות בעתיד.

עמרי בן חורין: זה דבר נכון להשקיע שם כסף בתשתיות.

עמרי בן חורין: אנחנו נהיה בכל מקום שצריך כדי להסיר את החסמים האלה ונוציא את הכסף הזה כדי לשדרג תשתיות שיהיו מוכנות גם לתיירות חוץ וגם לתיירות פנים.

עודד פורר: משרד הבריאות לא בדיון.

עודד פורר: הבעיה המרכזית מעבר לסיוע שצריך להינתן זה למצוא נציב איך מחזירים את הערים האלה לפעילות.

עודד פורר: חבר הכנסת מיקי לוי, בבקשה.

ניר ברקת: אתה צודק שמשרד הבריאות רלווונטי פה מאוד.

ניר ברקת: חבל שהם לא פה.

ניר ברקת: אולי אפשר לבקש.

עודד פורר: חבר הכנסת מיקי לוי, בבקשה.

מיקי לוי: תודה רבה, אדוני היושב-ראש.

מיקי לוי: קצר וקולע – משהו מחוץ לקופסה.

מיקי לוי: מקבלים דמי הבראה.

מיקי לוי: המדינה, המעסיקים לא יעבירו דמי הבראה בכסף ישר למשכורות וממילא אין טיסות לחו"ל – יהפכו את זה לוואוצ'רים שאפשר יהיה להתארח בארץ.

מיקי לוי: נכון, לא פשוט, אבל הנה עוד איזושהי תמיכה שגם הציבור כולו יכול להוציא את זה לפועל.

מיקי לוי: צריך רק לרצות.

מיקי לוי: תודה.

עודד פורר: תודה.

עודד פורר: חבר הכנסת שיר, בבקשה.

מיכל שיר סגמן: שאלה לעמרי ממשרד האוצר.

מיכל שיר סגמן: הרי בכל תכנית עסקית יש יעדים ותאריכים וזה משהו מאוד מובנה ומסודר כדי שאותו פרויקט או אותה מטרה יגיעו ליעדם.

מיכל שיר סגמן: אתה ענית על השאלות ואני בטוחה שיש בזה המון רצון טוב, אבל זה נשמע כמו משהו שמתישהו יקרה.

מיכל שיר סגמן: אנחנו גם ככה מאחרים את הרכבת.

מיכל שיר סגמן: האם יש תכנית סדורה לעיר אילת ולעיר טבריה עם יעדים ועם תאריכים – משהו שאפשר להציג גם לוועדה כדי שנוכל לעקוב אחרי ההתקדמות?

מעין ספיבק: אני אענה על זה.

מעין ספיבק: אני מאגף תקציבים.

מעין ספיבק: אני רפרנטית לתחום פנים ושלטון מקומי.

מעין ספיבק: התשובה שלי אלייך כרגע מתחלקת לשניים: הפגיעה ברשויות המקומיות בתקופה הזאת – ברור לכולנו שהרשויות המקומיות שנסמכות באופן ניכר על ארנונה מעסקים.

מעין ספיבק: בתקופה שהארנונה העסקית בסכנה בגלל שהעסקים בסכנה.

מעין ספיבק: זה משפיע גם על ההכנסות של הרשויות המקומיות.

מעין ספיבק: בחודש וחצי האחרונים שמנו את כל מרצנו גם במשאבים יישומיים וגם במשאבים כספיים למתן פתרון שמסייע גם לעסקים בפטור משלושה חודשים מארנונה עסקית וגם נשפה את הרשויות המקומיות על ההכנסות האלה.

מעין ספיבק: בזה אנחנו מקווים להשיג יציבות ראשונית בהכנסות לרשויות המקומיות.

מעין ספיבק: ברור לנו שרשויות מקומיות שהן מאוד מוטות תיירות מושפעות מהמשבר הזה יותר מרשויות מקומיות אחרות – גם העיר וגם העירייה.

מעין ספיבק: כרגע אנחנו לא יודעים לאמוד את ההיקפים של כי אין על זה נתונים וגם משום שאתמול והיום נושא הארנונה מגיע לסיומו ויתחיל להיות מיושם.

מעין ספיבק: ברגע שנוכל לאסוף על זה נתונים אני יודעת להגיד שאנחנו נשקיע וניתן פתרון לרשויות המקומיות שהושפעו יותר מהמשבר הזה בגין התיירות.

מעין ספיבק: ברגע שגם יהיו לנו נתונים ונוכל להתבסס על הנתונים האלה כל הקצאת המשאבים - - -

עודד פורר: מעין, סליחה, אני אומר את זה כבר בפעם המאה בדיוני הוועדה.

עודד פורר: אתם נמצאים באירוע שבו כשתקבלו את הנתונים כבר לא יהיה לכם למי לתת סיוע.

ניר ברקת: יודעים את הנתונים.

עודד פורר: אני לא יודע לאיזה נתונים אתם מחכים ולעוד ועוד נתונים.

עודד פורר: את חברות התעופה אתם כבר תסגרו, זה ברור.

עודד פורר: אני רואה את התהליך מול חברות התעופה שגם מסרבים לעדכן אותנו בו.

עודד פורר: כנראה, לשם אתם מכוונים.

עודד פורר: העיר אילת זה לא רק הארנונה של העסקים.

עודד פורר: בעסקים האלה עובדים אזרחי אילת.

עודד פורר: כל אזרחי אילת הופכים למובטלים.

עודד פורר: צריך להבין איפה זה יהיה אם לא ייתנו שם זריקה מהירה מאוד, כולל מתווה יציאה.

עודד פורר: אני יודע שמתווה היציאה לא חונה במשרד האוצר, אלא במשרד הבריאות.

עודד פורר: אבל משרד האוצר חייב להראות תוכנית איך הוא שומר את העסקים האלה חיים.

עודד פורר: איך לא נמצא מצב שבאוגוסט אין פשוט מי שיפתח את העסקים האלה.

מיכל שיר סגמן: אני מציעה שנקבע דיון נוסף על אילת ועל טבריה ובדיון הזה יציגו לנו פשוט תכנית.

מיכל שיר סגמן: אני לא יודעת - - - יעדים - - -

עודד פורר: אבל הממשלה לא הציגה שום תוכנית עד לרגע זה, לא לגבי אילת וגם לא לגבי שום דבר אחר.

עודד פורר: הכול שליפות.

עודד פורר: אז מה, אז על אילת את רוצה - - -?

ניר ברקת: הקטע הוא לא רק אילת.

ניר ברקת: הקטע הוא הסיוע הישיר.

ניר ברקת: כל המלונאים בארץ – לא יודעים היום שהם סגורים?

ניר ברקת: איזה נתון צריך?

ניר ברקת: אנחנו יודעים איזה מלונות יש, אנחנו יודעים כמה זמן הם סגורים, אנחנו יודעים כמה זמן הם הולכים להיסגר.

ניר ברקת: בסבירות גבוהה מאוד אפשר לתת את המענק גם חודש בחודשו.

ניר ברקת: לא חייבים להחליט עכשיו על כל המענקים.

ניר ברקת: לתת להם סיוע ישיר שיעברו את המשבר.

ניר ברקת: לא ניתן להם סיוע ישיר – לאנשי אילת לא יהיה לאן לחזור לעבודה.

ניר ברקת: איך הם ישלמו ארנונה?

ניר ברקת: ממה הם יתפרנסו?

ניר ברקת: איך הם ישלמו למכולת?

ניר ברקת: לכן הסיוע הישיר הוא מערכתי לכולם.

ניר ברקת: לא מדובר על 2.5 מיליארד שקל החזר ארנונה לרשויות המקומיות שזה דבר מבורך שהעברנו פה – מדובר על סיוע ישיר של עשרות מיליארדי שקלים.

ניר ברקת: איזה גאון צריך להיות בשביל להבין שזה דחוף ו-ב', צריך לדעת איך לחשב את זה.

מיכל שיר סגמן: כל עסק וכל חברה בתקופה הזאת יודע לעשות חישוב מאוד מהיר על יציאות כלשהן שבהן העסק שלו ישתנה לכיוון אחד כדי אולי להרוויח גם בתקופה הזאת.

מיכל שיר סגמן: זה עניין של יעדים.

מיכל שיר סגמן: אנחנו צריכים לבקש מהם - - -

עודד פורר: מאיר יצחק הלוי, אתה רוצה לומר משהו?

מאיר יצחק הלוי: יש נתונים.

מאיר יצחק הלוי: זה בדיוק כמו שאמרת – אין לנו זמן.

מאיר יצחק הלוי: ניתן לתת עכשיו בוסט של תמיכה בלי שום בעיה.

מאיר יצחק הלוי: הנתונים ברורים.

מאיר יצחק הלוי: לא צריך לחפש אותם כי הם קיימים.

מאיר יצחק הלוי: אנחנו יודעים אותם.

מוני מעתוק: אני רוצה להוסיף גם על מה שאמר מאיר יצחק הלוי, ברשותכם.

מוני מעתוק: יש נתונים והם הועברו לקראת דיוני הוועדה.

מוני מעתוק: אם היו פונים היינו מעבירים כל נתון שהיו רוצים לקבל לצורך הכנת התוכנית.

מוני מעתוק: אני מברך את מעיין ואת משרד האוצר ומשרד הפנים על החתימה על התקנות.

מוני מעתוק: אנחנו מיישמים אותן באופן מיידי.

מוני מעתוק: אבל צריך להבין שההוצאות הגבוהות של המלונות מדובר על 6-5 מיליון שקלים הן מול הוצאות שנאמדות ב-60 מיליון שקלים לתקופה הזאת.

מוני מעתוק: זאת אומרת בסוף זה שלב אחד אבל הוא קטן יחסית לצורך, וכל הנתונים נמצאים.

מוני מעתוק: צריך לשים עכשיו לוחות זמנים, להביא תוכנית ולבצע אותה.

מוני מעתוק: אני מרגיש שכולם רוצים אבל עד שנעשה תכנית כזאת לא נגיע לשום מקום.

מוני מעתוק: המלונות סגרו, הם לא יכולים לעמוד בזה.

עודד פורר: תודה.

עודד פורר: אבי זנדברג, בבקשה.

אבי זנדברג: לפי הנתונים טבריה ניזונה מתיירות נכנסת - -

מוני מעתוק: טבריה והסביבה.

מוני מעתוק: זה לא רק טבריה, זה כל הסביבה.

אבי זנדברג: זה כל הסביבה ואנחנו האחרונים שנתאושש כי התיירות הנכנסת, לפי הצפי, הלוואי נראה משהו בנובמבר.

אבי זנדברג: נתחיל לראות אותה רק מפברואר-מרץ בשנה הבאה.

אבי זנדברג: הבסיס של ההוצאות הקבועות, במיוחד במלונאות פרטית שנמצאת ברוב האזור שלנו זה בסיס מאוד גבוה עם הוצאות קבועות מאוד גבוהות.

אבי זנדברג: כנ"ל גם בנתניה.

אבי זנדברג: אצלנו אין מנגנונים רשתיים שמנהלים את כל נושא השיווק, החשבות, התחזוקה וכל מה שכלול בזה.

אבי זנדברג: הדברים האלה חשובים.

אבי זנדברג: ההוצאות הקבועות זה דבר ראשון ובהמשך צריך להתייחס לנושא הדוחות כדי לראות מי מתאושש, ולפי האחוזים שייקבעו, מה שלבי ההתאוששות כדי להזרים.

אבי זנדברג: זה קיים בדוחות מע"מ.

אבי זנדברג: במלחמת לבנון ב-2006 עשו את זה והחזרנו את הכסף הזה לאוצר.

אבי זנדברג: אחרי כן התיירות גאתה והכול הסתדר.

אבי זנדברג: אבל ככה תישארו בלי מלונות, בלי עבודה.

אבי זנדברג: בטבריה כשראש העיר נתן את נתוני שירות התעסוקה – מה עם כל מי שאנחנו מעסיקים במלונות כדי לשמור עליהם?

אבי זנדברג: מה עם הצוותים הניהוליים?

אבי זנדברג: מה עם העסקים הקטנים?

אבי זנדברג: כאן האבטלה גם 60% ומעלה בכל האזור.

אבי זנדברג: טבריה מזינה את כל האזור.

אבי זנדברג: זה לא 48 אלף תושבי טבריה.

אבי זנדברג: זה 100 אלף או 90 אלף תושבי כל האזור הזה – סובב כינרת, אשכול עמקים, אשכול גליל תחתון, עמק הירדן, הכפרים מסביב.

עודד פורר: גם עיר כמו צפת שגם נתקעת בסיפור הזה היום.

אבי זנדברג: הם כולם עובדים אצלנו וכולם יושבים בבתים היום.

אבי זנדברג: אל תשכחו גם שבטבריה הקורונה - - - וזה ייקח קצת זמן להיכנס לתודעה.

אבי זנדברג: יש לנו דבר אחד טוב: שמפלס הכינרת היום בשיאו.

אבי זנדברג: אבל צריכים לדעת לנצל את זה.

עודד פורר: תודה, אבי.

עודד פורר: חברת הכנסת אורית פרקש הכהן, בבקשה, ואז נסכם את הדיון.

אורית פרקש הכהן: תודה רבה על הדיון, אדוני היושב-ראש.

אורית פרקש הכהן: אני מצטרפת גם לבקשה של חברת הכנסת שיר לעשות דיון סטטוס.

אורית פרקש הכהן: הדבר החשוב שאתה עושה בוועדה הזאת זה כל הזמן דיוני סטטוס והעדכון ולדרוש מהממשלה לבוא לעדכן איפה הדברים עומדים ולא רק מה אומרים שיעשו.

אורית פרקש הכהן: בהקשר הזה אני גם מצטרפת לבקשה של חבר הכנסת לוי.

אורית פרקש הכהן: למרות הנסיבות המצערות של המפקחת על הבנקים יש לחדש ולקיים דיון אפילו בהקדם.

אורית פרקש הכהן: אני מבינה שיש מחר דיון בנושא הבנקים אז לחדש אותו בדחיפות.

אורית פרקש הכהן: אנחנו רוצים לראות מתן פוש חזק מאוד על היכולת של עסקים לפתוח חשבונות בנק מרחוק במוסדות בנקאיים אחרים כדי לחזק את היכולת של הלקוחות לקבל הלוואות בתנאים יותר תחרותיים מול הבנקים.

אורית פרקש הכהן: אני מאוד אשמח שנקיים דיונים כאלה בהקדם כדי להמשיך ללחוץ.

עודד פורר: תודה.

עודד פורר: אני רוצה לסכם את הדיון הזה.

עודד פורר: ראשית, למשרד האוצר – שוב בפעם האלף: תתעוררו.

עודד פורר: אתם חייבים לפצות את העסקים על ההוצאות הקבועות.

עודד פורר: אגב, זה נוגע לכל הארץ אבל בוודאי ערים כמו טבריה ואילת פשוט יקרסו.

עודד פורר: הערים האלה פשוט יקרסו ואתם תמצאו ערים בקריסה.

עודד פורר: זה יעלה הרבה יותר אם לא לפחות תשלמו את ההוצאות הקבועות.

עודד פורר: כמו שאמר אבי זנדברג מהתאחדות בתי המלון בטבריה – עשיתם את זה ב- 2006.

עודד פורר: 14 שנה הרווחתם אחר כך.

עודד פורר: הצלתם את העסקים במלחמת לבנון השנייה והרווחתם מהם 14 שנה.

עודד פורר: עכשיו יש שוב משבר וצריך להציל, אין מה לעשות.

עודד פורר: אני קורא לממשלה להחליט על אילת כעיר נקיה מקורונה על כל המשמעויות של זה.

עודד פורר: זה יכול להיות גם פיילוט ברמה הבינלאומית.

עודד פורר: זה יכול לתת בוסט מאוד גדול; וגם לישראלים שאני בטוח שירצו להתאוורר קצת בחודשים האלה, ויש דרך לעשות את זה.

עודד פורר: כמובן, צריך לעבור לסיוע לעסקים בהתאם לפגיעה במחזור.

עודד פורר: גם בהקשר של ההוצאות הקבועות וגם בהקשר של סיוע עסקים נאמר פה בוועדה – אני לא יודע כמה פעמים – לא תוכלו לברוח מזה.

עודד פורר: אני אומר לכם פה, חברי הוועדה, שתדעו, האוצר בסוף ייתן סיוע לעסקים לפי פגיעה במחזור.

עודד פורר: שלא יהיה לכם ספק.

עודד פורר: רק הבעיה היא שכשזה יינתן מאוחר זה כמו לחבר מכונת הנשמה למי שכבר מת.

עודד פורר: זה בדיוק מה שהם עושים.

עודד פורר: הם יגיעו עם מכונת ההנשמה של הסיוע לפי מחזור כשהעסקים ימותו.

עודד פורר: ואז המשבר במקום שיהיה בגובה מסוים נמצא אותו בגובה עוד יותר גבוה.

עודד פורר: אני קורא שוב לממשלה – תתעשתו, תתחילו לפעול מהר.

עודד פורר: תעיפו הצידה את כל האבנים הבירוקרטית שמפריעות לכם, קבלו החלטות וצאו לדרך.

עודד פורר: בהקשר הזה זאת גם ההזדמנות לקדם כמה פרויקטים של תשתית.

עודד פורר: אני רוצה שזה ייכנס לסיכום שאנחנו קוראים לממשלה לשים עכשיו בעדיפות את פרויקט הרכבת לאילת כפרויקט תשתית.

עודד פורר: מעבר לתעסוקה שהפרויקט הזה ייצר ומעבר לכסף שהוא יזרים זה פרויקט שבאמת יעזור בהמשך לעיר הזאת להתאושש.

עודד פורר: כנ"ל לגבי רכבת "מסילות הגליל" בהקשר של טבריה, וכנ"ל לגבי פרויקט שמ-2012 אישרו לשדרג את טיילת "אלון" בטבריה.

עודד פורר: אל תמציאו פרויקטים חדשים.

עודד פורר: קחו את כל מה שתקוע בצנרת ותעבירו חקיקה מיוחדת להסרת בירוקרטיה ולקדם את הפרויקטים האלה במסלול מהיר.

עודד פורר: ככה אפשר יהיה לצאת.

עודד פורר: בהקשר הזה אני רוצה לומר גם בהמשך למה שאמרו מהאוצר וגם על-ידי אחרים – אנחנו נתקלים פעם אחר פעם באי אחר שיש בו בעיה.

עודד פורר: פעם זה נושא העמותות, פעם זה עסקים קטנים, פעם זה העיר אילת, פעם זה העיר טבריה.

עודד פורר: בכל פעם יש אי שמנסים לטפל בו בנפרד; במקום ללכת לפי תכנית אסטרטגית שביקשנו אותה ביום שקמה הוועדה.

עודד פורר: ביום שקמה הוועדה הבקשה שלנו לאוצר הייתה לבוא לפה עם תוכנית אסטרטגית שמראה מהו תרחיש הייחוס שלכם.

עודד פורר: אחר כך אם יש שינויים על תרחיש הייחוס מתקנים את הדברים שצריך, אבל פועלים עם איזושהי תכנית ודרך שגם בסביבת אי ודאות מייצרת ודאות מינימלית ככל האפשר.

עודד פורר: אגב, זה היה גם נותן תחושה לציבור שיש נתיב שצועדים בו ולא כל אחד זורק את התוכניות שלו.

עודד פורר: אנחנו נתקלים פה בבעיות של רווחה, של כלכלה, של חינוך, של שלטון מקומי, של תרבות – כל ענף וענף.

עודד פורר: במקום לבוא מלמעלה עם תכנית מסודרת – ואגב, שוב, הפיצוי לפי מחזור הוא הפיצוי שייתן פתרון.

עודד פורר: המחירים שאנחנו משלמים בכלכלה הישראלית הם פסיכיים.

עודד פורר: זה ברמות שלא נתפסות.

עודד פורר: כל יום שעובר ולא מביאים תוכנית – המחיר יהיה יותר גבוה.

עודד פורר: ואנחנו נשלם את זה במזומן, שלא יהיה לכם ספק.

עודד פורר: זה לא שבעוד כמה שנים נראה את הבעיה, זה בעוד ימים ספורים.

עודד פורר: לסיכום אני רוצה לומר דברים בהקשר של הפתרון ואיך אנחנו יוצאים מזה.

עודד פורר: אין פה נציג של משרד הבריאות אבל אני אומר את זה לאוצר: תיערכו מבחינה רפואית – וזה חלק מתוכנית אסטרטגית – גם לגל השני.

עודד פורר: כי אם יש עוד מישהו שהצליח לשרוד את הגל הראשון – אם אתם לא תהיו ערוכים מבחינה בריאותית לגל השני אז באמת תהיה פה קריסה קולוסלית.

עודד פורר: זה אומר שאתם צריכים להיערך כבר עכשיו עם מכונות הנשמה, עם מיטות, עם יכולת לתת אשפוז לאנשים בגל שני מתוך הנחה שיבוא גל שני.

עודד פורר: כולם אומרים שיבוא.

עודד פורר: לא ראיתי מומחה רפואי אחד שאומר שלא יהיה גל שני.

עודד פורר: כולם אומרים שיהיה גל שני.

עודד פורר: תנסו להגיע לגל השני ברמה כזאת שלא תצטרכו לסגור את המשק.

עודד פורר: כי אם תצטרכו שוב לסגור את המשק כמו שעשיתם לא יהיה את מה לפתוח.

עודד פורר: לכן אני קורא שוב לממשלה – תתעשתו, שימו תכנית אסטרטגית על השולחן שכוללת תהליך יציאה מגל שני.

עודד פורר: ככל שלא תהיה כזאת האחריות על הקריסה של הכלכלה הישראלית תהיה מונחת על כתפי כל מי שיושב ליד שולחן הממשלה.

עודד פורר: אני מזכיר לכל השרים, גם אלה ששותקים – יש לכם אחריות משותפת, כולכם חייבים.

עודד פורר: ראש הממשלה הוא ראשון בין שווים.

עודד פורר: זה נכון שבסוף הוא המכריע.

עודד פורר: הוא ראשון בן שווים.

עודד פורר: יש לכם אחריות - תיקחו אותה, תובילו.

עודד פורר: תודה.

עודד פורר: הישיבה נעולה.